text:
Huye:Igikoni cy’umudugudu cyababereye ishuri ryo kuboneza imirire y’abana babo
Yanditswe na admin
Abaturage bo mu midugudu n’utugari bigize Umurenge wa Gishamvu mu Karere ka Huye, barahamya ko bungukiye byinshi mu gikoni cy’umudugudu, ubu bakaba basigaye basobanukiwe byinshi bijyanye no kuboneza imirire y’abana babo.
Aba baturage bahamya ko kuba buri munsi umwe mu kwezi bahurizwa mu gikoni cy’umudugudu bakigishwa uko indyo yuzuye ikwiye kuba iteguye, byabahwituye cyane ndetse bikanatuma basobanukirwa ko umwanda cyangwa isuku nke bishobora kugira uruhare mu igwingira ry’umwana.
Uwizeyimana Catherine utuye mu Mudugudu wa Kinyovi mu Kagali ka Sholi, avuga ko gutekera hamwe bakabona uko indyo yuzuye itegurwa byahinduye imibereho y’abana.
Yagize ati “Ubusanzwe nta bwo twari tuzi gutegura indyo yuzuye ariko batangiye gutekera mu ruhame buri wese utari ubizi akareberaho bityo umuntu nawe agashobora kubyikorera iwe.”
Uwizeyimana nawe yemeza ko ubusanzwe hari abantu bagira abana bafite ikibazo k’imirire mibi kandi bafite ibiribwa ahubwo bakaba batita ku mabwiriza yo gutegura indyo yuzuye ariko ngo igikoni cy’umudugudu cyatumye basobanukirwa.
Ati “Hari ubwo umuntu yabonaga n’amafaranga agaharanira kugura ibihaza ariko ubu umuntu asobanukiwe ibiba bikenewe ni yo uhashye umenya uko ugutegura ifunguro.”
Nyabenda Trifine we avuga ko icyo yungutse cyane ari ikijyanye n’isuku kuko yamenye ko umwanda nawo ushobora gukururira umwana kugwingira.
Ati “Ubu namenye ko umuntu mbere yo gutegura ifunguro abanza agakaraba, agasukura ibyo agiye guteka, agasukura ibyo agiye gutekamo ndetse n’ibyo kwaruriraho kandi byose ukabisukura n’isabune.”
Avuga ko yasobanukiwe ko iyo umuntu ateguye indyo yuzuye atakarabye atogeje ibyo agiye guteka, mikorobe ziri mu byo umuntu atetse nazo zishobora gutera uburwayi.
Avuga ko yari asanzwe azi indyo yuzuye ariko ari ibintu adaha agaciro ati “Mbere iyo wabonaga hari kimwe mu biribwa kibura ngo indyo ibe yuzuye wumvaga nta kibazo ugahita utegura ibyo ubonye ariko igikoni cy’umudugudu gituma twumva ko kugaburira abana indyo yuzuye ari ihame.”
Yunzemo ati “Ikindi twungutse ni ukumenya isuku mu gutegurira umwana ibiribwa kuko umwanda ushobora gukurura indwara nazo zikaba zajyana umuntu mu kuzigama .”
Umwana adahawe ibiryo bisukuye ashobora kurwara nk’impiswi akajya anaruka bigatuma asubira inyuma akajya mu mirire mibi.
Umuyobozi w’Akarere ka Huye wungirije ushinzwe imibereho myiza Niwemugeni Christine, nawe ahamya ko igikoni cy’umudugudu kiri mu byo leta yashyizeho nk’uburyo bwo kurwanya imirire mibi mu buryo bwihuse, aho umubyeyi yigira iby’ibanze mu gutegurira umwana we ifunguro rikwiye n’uburyo bunoze bwo kuritegura.
Avuga kandi ko Akarere gafatanyije n’umuryango nyarwanda FXB uterwa inkunga na Ambasade y’Amerika buri gikoni cy’umudugudu kigiye gukomeza gufashwa mu gukomeza kongerera ubumenyi ababyeyi.
Ati ” Mu gikoni cy’umudugudu bungukiramo byinshi birimo no kumenya izindi gahunda zishobora gufasha mu mikurire y’abana zirimo kurya indyo yuzuye, kwipimisha batwite, gupimisha abana no gukingiza abana n’ibindi.”
NSHIMIYIMANA EMMANUEL


c: text/html

text:
Kicukiro: Urubyiruko rwasabye kwegerwa kurushaho mu buryo bwo kwihangira imirimo
Yanditswe na MUTUNGIREHE SAMUEL
Urubyiruko rwo mu karere ka Kicukiro rwagaragarije ubuyobozi bw’Inzego z’ibanze, n’ibigo bya Leta bishinzwe kubatera inkunga mu buryo bwo kwihangira imirimo no kuva mu bushomeri ko inzego zibashinzwe zikwiye kubegera kurushaho, abafite imirimo bihangiye bagafashwa mu gusobanukirwa no kugera ku nkunga Leta ibateganyiriza bakarushaho kurandura ubushomeri mu rubyiruko.
Ni ibyagaragajwe na bamwe mu rubyiruko rwo mu karere ka Kicukiro, ejo hashize, tariki ya 3 Kamena 2018 mu nteko rusange y’Inama y’Igihugu y’urubyiruko muri ako karere, ku nsanganyamatsiko yo gushishikariza urubyiruko kwihangira imirimo, udushya mu rwego rwo kubaka u Rwanda rwifuzwa.
Maniraguha Emmanuel, wahanze umurimo wo gukora serivisi za hoteli n’ubukerarugendo, yavuze ko ashima gahunda Leta iba yaratekereje igashyiriraho urubyiruko mu kurworohereza kubona inguzanyo yo gushyira mu bikorwa imishinga y’urubyiruko ariko hakiri uburyo zimwe zigoranye kuzishyira mu bikorwa, bigisaba ko begerwa bakumva ingorane zikirimo.
Ati “Urugero nka gahunda ya VUP mu mirenge, aho buri murenge uba ugenewe amafaranga yo gufasha abantu nk’urubyiruko aho mushobora kwishyira hamwe muri abantu barenze 10 kuzamura bakabaha inguzanyo ya miliyoni eshatu, iri ku nyungu nto ya 11%.
Nkange narabigerageje, bakubwira ko iyo nguzanyo uzayishyura mu gihe cy’umwaka umwe; nk’umuntu w’urubyiruko utangiye ubucuruzi vuba niba baguhaye miliyoni eshatu, kugira ngo mu mwaka umwe ube wishyuye narabaze nsanga wajya wishyura nk’ibihumbi 250 ku kwezi, ukabura ikintu wakora ngo ube uyishyuye muri uwo mwaka ukakibura”.
Maniraguha yagaragaje kandi ko mu buryo bwa gahunda ya Kora Wigire yashyizweho bwo guha urubyiruko ibikoresho ku nkunga ya 50% y’agaciro kabyo ikigoranye ko bamara igihe babyaka ntibabibone.
Uwizeye Josue, wamenyekanye ku gukora imbabura ikoresha vidanje ikomoka kuri peterori, yavuze ko hakiri ibigoranye mu kubona inguzanyo ziba zemerewe urubyiruko ariko yifuza ubuyobozi bwegera urubyiruko bukamenya ibikibagora.
Ati “Nifuza ubuyobozi butavuga gusa; bujya hasi, buza bukadushaka atari ukubwira ngo urubyiruko ruri mu biyobyabwenge gusa, hari abakora ariko babuze aho bajya kubaza”.
Umukozi w’Ikigo k’igihugu k’iterambere RDB, ushinzwe gukurikirana ibijyanye no guhanga umurimo, Musonera Abdul, yavuze ko bishoboka ko hari n’abashinzwe kubaha izo serivisi batazibahera ku gihe.
Ati “Mu by’ukuri gahunda zo ziba zihari, ndetse n’abo zigenerwa bazwi, wenda igikenewe ni ubukangurambaga kugira ngo abagenerwabikorwa babashe kuzimenya, n’abantu babishinzwe babashe kuzibahera ku gihe.
Umuyobozi w’Akarere ka Kicukiro wungirije ushinzwe imibereho myiza y’abaturage, Bayingana Emmanuel, yavuze ko ibitekerezo n’ibibazo urubyiruko rwo muri ako karere rwagaragarije ubuyobozi mu mikoranire bigiye kuba intangiriro y’imikoranire myiza.
Ati “Kuva kuri uyu munota turabana namwe, niba ari aho gukomanga twese tujyane, niba ari aho kumanuka mu mudugudu twese tujyane, niba ari n’aho kuzamukana hejuru mu nzego tuzamukane”.

robotstxt: allowed

filter: keep


text:
Umwanditsi w’igitabo cy’umubwiriza yitegereje ibibera mu nsi ni ko guterura agira ati: “Ibyahozeho ni byo bizakomeza kubaho; ibyakozwe ni byo bizakomeza gukorwa, ugasanga nta kintu gishyashya cyaduka ku isi. Hari ubwo haba ikintu bakavuga ngo dore kiriya ni gishyashya! Burya na cyo kiba cyarabayeho mu binyejana byahise” (Umubwiriza 1,9-10). Yagushije ku kuri guhamye. Ibi ntibivuguruje kuba isi igenda ihinduka. Ihora ijya mbere kuko ngo “bucya bucyana ayandi”. Nyamara ihame uyu muhanuzi yagushijeho ritwibutsa ko atari bibi gusubiza amaso inyuma tukareba ibyahise, kuko biba bipfunditse amabango yadufasha kumva iby’ubu. Nk’uko twabikomojemo ubushize, reka dufatanye kureba uburyo, iyo ucukumbuye, usanga kugeza ubu LUNARI na MDR-Parmehutu ari yo mirongo ifatika y’ibitekerezo bya politiki u Rwanda rwagize. Hari uwakwibaza ati ese andi mashyaka yabayeho nyuma nta murongo wa politiki yagiraga? Iki kibazo kirakwiye. Dufatanye tugishakire igisubizo.
Mu gutangira, reka twibukiranye ibibanza:
- Ni byiza kutitiranya umurongo wa politiki n’izina ry’ishyaka. Birashoboka kugira kimwe udafite ikindi. Izina ry’ishyaka rishobora kuba rivuga ko riharanira imibereho myiza y’abaturage, kandi mu bikorwa ritazi n’iyo byerekera. Ushobora no kubona ishyaka riharanira imibereho y’abaturage mu bikorwa, kandi ntiribishyire mu izina.
- Ishyaka rya politiki n’umurongo wa politiki ntibigendana iteka. Hashobora kubaho ishyaka ritagira umurongo wa politiki, kimwe n’uko hashobora kubaho umurongo wa politiki utagira ishyaka riwuhagarariye. Birakwiye rero gusobanura ibintu neza.
I. POLITIKI NI IKI?
Ntiriwe ndondora ibisobanuro byose bitangwa n’abahanga, navuga ko politiki yubakiye ku bintu bibiri by’ingenzi biranga imibereho ya muntu. Mu buzima bwacu, ibyo dukeneye ntibigira ingano (besoins illimités), nyamara ikigega cy’ibisubizo cyo ni gito (ressources limitées). Hatabayeho inzira zo guhuza aya mahurizo yombi, abantu twabaho nk’inyamaswa, inini ikajya imira into. Mu kubyirinda, abantu bashaka inzira zo kumvikana ku mahame abagenga ngo basaranganye kugirango buri wese ashobore kubaho mu mahoro no mu munezero. Ngiyo politiki. Ni ibikorwa byose bihuza abantu bagamije kubaka imiyoboro ikemura ririya hurizo ry’ibyo bafite (ressources) n’ibyo bakeneye (besoins). Ni yo mpamvu ahari abantu babiri, burya politiki iba yatangiye. Kuba mu rugo umugabo yasa inkwi, umwana akavoma, umugore agateka, iyo na yo ni politiki mu rwego ruciriritse. Iyo imiryango myinshi yishyize hamwe igamije gushakira igisubizo ririya hurizo tumaze kuvuga, irema icyo abagereki bitaga “Polis” cyangwa “Cité”, ari nako ibihugu byavutse. Ibikorwa byose bijyanye no gufasha “Polis” kubaho mu mudendezo ushingiye ahanini ku gusaranganya neza ibyiza by’igihugu, nibyo byitwa politiki.
Ku rwego rw’amashyaka n’ibihugu, kubaka iyo “miyoboro ifatika” ihuza abantu benshi hagamijwe kubafasha kubana mu mahoro arambye ntibyizana kandi ntibyahawe bose : bisaba abantu babifitiye impano(charisme), ugutinyuka, ubushake, ubwitange, ubushobozi n’umuhate : abo nibo bitwa Abanyapolitiki. Ni na yo mpamvu atari ubonetse wese ukora politiki. Kuko ni wo mwuga ugoye kurusha iyindi.
Kimwe mu bibazo bikomereye u Rwanda muri iki gihe wacyumvira aha. Buri wese yihinduye umunyapolitiki. Ngo nyumbakumi yumvise ko Kadafi yishwe, ariyamirira ati: “abanyapolitiki turashize!”. Muri “opposition” nyarwanda na ho ushishoje ntiwabura bene abo , bigira abanyapolitiki kandi ntacyo biyumvira. Umuntu yabigereranya n’ubuhanzi. Kuririmba muri korali ni ibya benshi, naho kuba umunyamuziki n’umuhanzi w’indirimbo ni ibya bake babifitiye impano. Na politiki ni uko. Ikorwa n’abayifitiye impano, bafite umurongo w’ibitekerezo barwanira. Iyo bitabaye ibyo, ihinduka amacambwa. Amacambwa ni amazi y’ibirohwa aba ku nkengero z’umugezi. Ubundi imbwa zitinya amazi maremare, ariko kuko ayo yo aba ari ku ruhande kandi ari hagufi, na zo zirahajya zikidumbaguza, zikivovota, zigataha zumva zivuye koga mu mugezi. Ni yo mpamvu bayita amacambwa. Umugani ugana akariho.
II.UMURONGO WA POLITIKI BISOBANURA IKI?
Umurongo wa politiki ni ibitekerezo, umushinga (projet de socitété), n’ibikorwa bigamije kubaka sosiyete no kuyiha igihagararo iki n’iki. Ufite umurongo wa politiki aba yumva igihugu hari uburyo cyayoborwamo maze abagituye bakarushaho gusangira mu mutuzo ibyiza bigikomokaho. Umurongo wa politiki urangwa n’ingingo enye:
1.Kugira ibitekerezo
Aha hari uwakwiyamirira ati ese ubundi habaho abantu batagira ibitekerezo? Muri politiki birashoboka. Urugero: uwavuga ko ashaka gukuraho ubutegetsi bwa FPR akoresheje intambara, kandi mu mushinga we wa politiki ntitubonemo gushaka ibikoresho n’abarwanyi, yaba nta bitekerezo afite. Tutagiye kure, hari benshi ubu baharanira ngo guhirika ubutegetsi bwa FPR. Wababaza icyo bazabusimbuza, ugatungurwa n’uko icyo kibazo ari ubwa mbere kibanyuze mu bwonko. Kurwanira guhindura ubutegetsi udafite icyo ubusimbuza gifatika (projet de société alternative) ni ukutagira ibitekerezo. Byaragaragaye kenshi aho abantu barwanya ubutegetsi ndetse bakabukuraho, nyuma bakayoberwa icyo babusimbuza, ugasanga ntaho bavuye ntaho bagiye.
Muri politiki, kugira ibitekerezo, bivuga kugira ibihamye, bihera ku ntangiro bikagusha ku iherezo, bikareba impande zose z’ikibazo. Iyo bigarukiye mu cyeregati, cyangwa bigafata igice cy’ikibazo, tuvuga ko nta byo. Hari igihe bidogera ugasanga kuyoborwa n’abatagira ibitekerezo birutwa no gutegekwa n’abafite ibitekerezo ugaya. Muri Libiya Kadafi ngo yari umunyagitugu. Nyamara ubu baramwifuza, atari uko bakunze igitugu cye, ahubwo kuko yasimbuwe n’abatagira ibitekerezo n’umurongo bya politiki. Za Iraki ni uko n’ahandi henshi. Amateka aratuburira. Urabe wumva mutima muke wo mu rutiba!
2.Kugeza ibitekerezo ku baturage
Muri politiki, ibitekerezo by’ishyaka iyo bitazwi n’abaturage, ngo babyibonemo cyangwa se babinenge (kubinenga ni gihamya y’uko babizi), biba bitabaho. Dukore umwitozo muto. Ese hari uzi gutandukanya umurongo wa PSD n’uwa PDC cyangwa PDI? Ese ni abanyarwanda bangahe bazi icyo rimwe muri yo ryazana kitaturuka ku bandi? Muri politiki, umurongo w’ishyaka iyo utazwi n’abaturage uba ntawo.
3.Umurongo wa politiki ugira abawurwanya
Iki ni ngenzi. Kugira abawurwanya bifite agaciro kayingayinga ako kugira abawushyigikiye. Twabonye ko politiki ibereyeho gucunga amakimbirane ari muri kamere muntu. Ni yo mpamvu muri politiki iyo uvuze ngo ndashaka iki, biba bisobanuye ko hari ikindi wanze. Iyo ufite umurongo wa politiki, uba uvuga uti twe tubona igihugu cyayoborwa gitya. Mu buryo buziguye (indirectement), uba uvuze ngo twanze ko kiyoborwa kuriya. Abashyigikiye uwo murongo wundi barakwamagana. Burya rero guhangana biri muri kamere ya demokarasi. Gusa ni uguhanganisha imishinga n’ibitekerezo (Débat-tre). Aha wahahera wumva bimwe nakomojeho ko habaho amashyaka atagira umurongo wa politiki. Muratinye ishyaka ritagira urirwanya. Ese ye, waba warigeze wumva umuntu urwanya ibitekerezo bya PSD, PDC, PDI…Impamvu iroroshye. Wabinenga utabizi? Ese wabimenya wenda bitanabaho? Muri politiki abantu bahanganisha ibitekerezo. Bimwe mu biranga utabifite ni ukutagira abamunenga no gutinya kujya ahabona ngo ajye impaka n’abandi.
4.Ibitekerezo bidapfa
Umurongo wa politiki ni ibitekerezo bikomeza kubaho n’ababitangije batakiri ho. Reka ntange urugero.
Iyo uvuze LUNARI na PARMEHUTU, utungurwa n’uko abato babyiruka bazi kuyatandukanya kurusha uko basobanukiwe n’amashyaka y’ubu. Ibitekerezo byayo byabaye uruhererekane kandi byambukiranyije ibisekuru (générations). Ibya UNAR biracyariho muri FPR nyuma y’imyaka 50. Ibya PARMEHUTU na byo ntaho byagiye.
III. UMURONGO WA POLITIKI WA LUNARI n’uwa PARMEHUTU
Icyo amashyaka ya politiki abereyeho, ni uguhuriza hamwe ababyumva kimwe. Hari ikintu rero gitangaza. Hafi ya hose muri politiki, hakunze kubaho imirongo ibiri mikuru ihanganye mu mashyaka anyuranye: Muri Leta Zunze ubumwe z’Amerika hari Democrates na Republicains. Mu Burayi hakaba Gauche na Droite. Mu bihugu by’abayisilamu hakaba Partis Religieux na Partis Laïcs. N’iyo habayeho andi mashyaka, bayareba bahereye kuri ibyo bice byombi, ukumva ngo Centre-Gauche cyangwa Extrème-Droite.
Mu by’ukuri, kuri buri ngingo ireba sosiyete, haba hari ibyifuzo n’ibitekerezo binyuranye. Gusa, muri politiki buri wese akenera gufatanya n’abandi ngo bahuze ingufu. Iyo kamere ya politiki ituma bya bitekerezo bitatanye bigenda byiyegeranya, hagasigara imirongo migari ibiri ihanganye. Muri politiki babyita “convergence à la médiane”. No mu Rwanda ni uko.
Mu ntangiro, havutse amashyaka anyuranye, nyamara byaje kurangira yibumbiye mu bice bibiri. Umurongo wa Repubulika ishingiye kuri demokarasi urangajwe imbere na MDR-Parmehutu, hakaba n’umurongo w’Ubwami bushingiye ku bisekuru, amoko n’imiryango, ushyigikiwe na UNAR (si yo yawutangije, yavutse isanga umaze ibinyejana, iwugira uwayo mu ruhando rw’amashyaka).
Ishyaka MDR
Perezida Dominiko MBONYUMUTWA
Kenshi dukunze kuryita MDR-PARMEHUTU. Ryashinzwe tariki 9 ukwakira 1959 ryitwa PARMEHUTU (Parti du Mouvement de l’Emancipation Hutu), riyobowe na grégoire Kayibanda. Inama rusange yabereye i Gitarama taliki ya 28 Gicurasi 1960, yarihinduriye izina ryitwa M.D.R (Mouvement Démocratique Républicain). Nyamara kuko izina rya mbere ryari ryaramaze gufata, ntiryazimiye, ahubwo abantu mu mvugo bahise barihuza n’irishya baranabicurika bibyara MDR-PARMEHUTU. Nyamara izina “officiel” guhera muri 1960 ni MDR.
Ishyaka UNAR
Umwami Kigeli V NDAHINDURWA
Ryavutse taliki ya 3 Nzeri 1959, ryitwa L’Union Nationale Rwandaise, riyobowe na François RUKEBA.
Reka noneho turebe igitandukanya Ubwami na Repubulika ishingiye kuri demokarasi, biradufasha kumva aho UNAR na MDR-Parmehutu zari zitaniye. Iyi mirongo ibiri ya politiki wayirebera ku bintu byinshi ariko turafatamo bitatu by’ingenzi biranga amashyaka muri rusange:
(1)Icyo rigamije;
(2)Abo ryubakiyeho
(3)Icyerekezo cya sosiyete riharanira.
(1)Ku ngingo ya mbere, UNAR na MDR byari mahwi.
Bombi bwarwaniraga ishyaka ibitekerezo byabo. Ntibaharaniraga mbere na mbere imyanya mu butegetsi. Urwanira ishyaka ibitekerezo aba abikomeyeho, ku buryo unamubwiye ngo umuhe ubutegetsi ariko abizibukire, cyangwa se ubumuhe mu nzira zibonetse zose, atagukundira. Aha PARMEHUTU na UNAR zari zihahuriye. Buri shyaka ryari rifite umurongo wa politiki riharanira kandi ridakozwa ibyo kuwutatira. Iyo MDR-Parmehutu iza kuba iharanira imyanya mu butegetsi, byari korohera Umwami kuyitamika iyo myanya ubundi bakaruca bakarumira cyangwa bagacikamo ibice. Si ko byagenze.
UNAR na yo iyo iza kuba iharanira ubutegetsi, yari kujya mu matora, cyane ko, nk’uko Musenyeri Alexis Kagame abivuga mu gitabo cye1, yari kwegukana amajwi atari make. Si ko byagenze rero. Ahubwo UNAR yahisemo kubitera umugongo (boycot)inashishikariza abayoboke bayo kutitabira amatora kuko yumvaga bihabanye n’umurongo wayo wa politiki.
Igikomeye ariko ni ukumva icyateraga aya mashyaka yombi kwitwara gutya.
PARMEHUTU ntiyaharaniraga ubutegetsi. Yari izi ko umunsi rubanda bumvise umurongo wayo wa politiki, bakawibonamo, bazabuyiha ku mudendezo, kuko ari bo ba nyirabwo.
LUNARI ntiyaharaniraga ubutegetsi kuko yari izi ko ari ubwayo, ko gutegeka biri muri kamere yayo. Ntawe uharanira ibiri ibye. Ibi biratugeza ku ngingo ya kabiri n’iya gatatu (abo ishyaka ryubakiyeho n’ishingiro ry’ubutegetsi).
(2)Ingingo ya kabiri ireberwaho amashyaka ni abo yubakiyeho.
MDR-Parmehutu yari ishyaka ryubakiye ku baturage baciye bugufi (parti populaire). Kuko rero abo ari bo bari benshi mu gihugu, ni ho havuye kwitwa ishyaka rya rubanda nyamwinshi. Yatangijwe n’abantu baciye bugufi, badasanzwe mu butegetsi, bityo rubanda rukabibonamo, kuko babaga basangiye “ukwigizwayo “.
UNAR yo yarimo abatware n’abandi basanzwe mu butegetsi bwa cyami. Bari bafite amaboko yandi atari abaturage bato: icyubahiro, igitinyiro, intwaro, ubukungu, ubuhake n’amateka. Ubutegetsi bari babusanganywe kandi bizeye kubugumana, kuko ingengabitekerezo ya cyami yigishaga ko hari abavukiye gutegeka n’abavukiye kuyoboka. Ko igihugu kidashobora kubaho kidafite umwami. Aha hatwumvisha impamvu UNAR yateye umugongo iby’amatora. Hari uwihuta akavuga ko UNAR yanze amatora kuko yanze kuyoborana cyangwa kuyoborwa n’Abahutu. Ni byo kandi si byo. Harimo akagobeko (c’est subtil). Ibaze nawe umaze imyaka 400 bakumvisha ko wavukiye gutegeka naho ba kanaka bakaba baravukiye kuyoboka, bwacya ngo jya gupiganirwa na bo ubutegetsi! Ari wowe se wapfa kubyumva? UNAR yumvaga ari ugucurika ibintu.
Iyi ngingo y’abo amashyaka yubakiyeho yanadufasha kumva icyo benshi bibeshyaho ngo amashyaka UNAR na MDR-Parmehutu yavanguraga amoko. Si byo.
Ikiri ukuri ni uko muri UNAR hari higanjemo abatutsi, naho muri MDR-Parmehutu hakiganzamo Abahutu(rubanda rugufi). Nyamara ibi ntibyaturutse ku bushake bwo kuvangura. Byarikoze. MDR-Parmehutu yari ishyaka riharanira rubanda rugufi, kandi muri rwo abenshi bakaba abahutu. Nyamara ntiyangaga Abatutsi. Ubishidikanya azabaze impamvu Paul Kagame na Bernard Makuza ari ababyara. UNAR yari ishyaka ry’abari mu butegetsi bwa cyami kandi abenshi bakaba abatutsi, ariko yarimo n’abahutu. Ubishidikanya azabaze ba Rukeba, Michel Rwagasana n’abandi. Uyu Rwagasana yari umuvandimwe wa Gerigori Kayibanda kwa se wabo.
(3)Ingingo ya gatatu aya mashyaka atandukaniyeho ni icyerekezo cya sosiyete.
Nk’uko twabikomojeho, MDR-Parmehutu yaharaniraga Repubulika ishingiye kuri demokarasi. Iki cyerekezo cya sosiyete kirangwa n’uko ubutegetsi butangwa. Utegeka akaba azi ko ubutegetsi atari ubwe, ko yabuhawe, kuko ari ubw’abaturage, kandi ko bashobora kubumwaka bakabuha undi. Ubu butegetsi rero buba bufunguriye bose.
Ku rundi ruhande, UNAR yari igizwe n’abasanganwe ubutegetsi kandi bazi ko ari cyo bavukiye (gutegeka). Iyi myumvire tuyisanga n’ahandi ku isi. Utegeka akaba azi ko ubutegetsi abutunze. Ashobora kuba yarabuvukanye (umwami), yaraburazwe (igikomangoma), cyangwa yarabufashe ku ngufu (umusirikari). Ni yo mpamvu buba bugomba kugarukira ku babutunze. Kuri ba nyirabwo. Undi se yavuga ko abushaka nka nde? Aha haratwumvisha nyine impamvu UNAR yirinze kujya mu mahiganwa y’amatora . Abari bayigize bari barabyirutse bazi ko ubutegetsi ari ingarigari yabo. Byari bigoye kubumvisha ko bajya kubupiganirwa. Kandi nta wabarenganya,koko se hari upiganirwa ibiri ibye? Icyo batamenye ni uko ibihe byari byarahindutse!
Imirongo ya politiki ya MDR na UNAR yaranyuranyaga na none ku cyashingirwaho mu kugira uruhare ku byiza by’igihugu.
Umurongo wa MDR washakaga isaranganywa rishingiye ku buringanire bw’abenegihugu bose(égalité) no ku rwego rwa buri wese(mérite). Mbese hakabaho amategeko agena icyo buri wese afitiye uburenganzira. Iri ni ryo shingiro rya Repubulika na demokarasi.
Ku rundi ruhande, umurongo w’ubwami UNAR yarwaniraga, uvuga ko uburenganzira bukwiye gushingira ku cyo abawushyigikiye baba bita “kamere”(statu quo). Ni ukuvuga ngo ibintu tubirekere uko biri , ni ko Imana yabishatse. Yashatse ko bamwe bavuka ari abatware, abandi bakaba abagaragu. Biri muri kamere. Kubihindagura bikaba ugucurika ibintu. Abatware nibakomeze bayobore kandi bayobokwe kuko ni cyo bavukiye. Abandi nibakomeze bayoboke kandi bahakwe kuko ni cyo bavukiye, bizahore bityo imitaga itazima izuba.
IV. N’UBU RUKIGERETSE.
Iyi mirongo ibiri ya politiki iracyageretse kugeza magingo aya mu Rwanda.
1.Kuba FPR ari UNAR NSHYA byo si umugani.
Mwibuke ko mu ntangiro zayo yitwaga RANU, ni ukuvuga UNAR mu mpine y’icyongereza. Gusa rero uko gusa no gusabirana ntibyagarukiye mu mazina gusa. Witegereje ibikorwa usanga ari wa murongo wa UNAR ukomeje….
Edmond Munyangaju
BIRACYAZA…
Avis aux lecteurs: Nos articles peuvent être reproduits à condition de citer le nom d’auteur et le site web source. Notice to readers: Our articles may be reproduced provided the author’s name and the source website are cited.


text:
Taarifa yamenye ko Umushinwa witwa Shujun Sun ari we uherutse kugaragara mu mashusho akorera Abanyarwanda icyo inzego z’umutekano zise iyicarubozo. Umwe mu bayobozi mu nzego z’ibanze...
Umurambo w’Umunyarwanda witwa Theoneste Dusabimana wacururizaga muri Uganda uherutse gusangwa ahitwa Kibumba muri Karujanga, mu Karere ka Kabale. Aha ni mu Burengerazuba bwa Uganda. Abatuye aho...
Thamim Ian Hakizimana uherutse kwicirwa mu Bwongereza atewe ibyuma ku wa Gatandatu tariki 24, Nyakanga, 2021yarashyinguwe. Yishwe n’itsinda ry’ingimbi zamuteze ajya ku ishuri. Yiciwe ahitwa Woolwhich...
Ibaruwa yanditswe na Padiri Fidèle de Charles Ntiyamira ivuga ko nyuma yo gutekereza bihagije,akabaza inshuti, abavandimwe n’abandi bapadiri, yafashe umwanzuro wo kuva mu Bupadiri agashaka umugore....
Umwe muri ba rwiyemezamirimo b’urubyiruko batanga amahugurwa binyuze kuri murandasi witwa Jean D’Amour Mutoni avuga ko abo we na bagenzi bahugura bakoresheje murandasi bahura n’ikibazo cya...


text:
Gusomana abantu benshi barabikunda cyane cyane urubyiruko, ariko bamwe babikora kubera ko bagomba kubikora akenshi batazi icyo bisobanuye.
Abamaze gusobanukirwa ntibapfa kwemera gusomwa uko bishakiye.
Amakuru atangazwa n’urubuga rwa Buzzle.com, avuga ko gusomana byagiye bigira ubusobanuro uko ibihe byagiye bisimburana, bitewe n’umuco w’igihugu runaka.
Gusomana ku munwa: Igikorwa cyo gusomana iyo gikozwe neza gishobora gutwika karoli (Calories) nyinshi zashoboraga kuba zatwikwa n’igikorwa cy’imyitozo ngororamubiri ihagije.
Ubushakashatasi bwakozwe bwerekana ko iyo abantu bari mu gikorwa cyo gusomana, buri munota batakaza nibura kalori zigera kuri 2 na 3, zikaba zingana n’izo umuntu ashobora gutakaza yirutse metero 500.
Iyo abantu basomana ngo hari imisemburo (Hormones) za Ocytocynes » yinjira mu wo murimo gukorana icyo gikorwa, bikongera ubwizerane no kwiyumvanamo. Ibi ngo ku gihe cya cyera byari byemerewe gukorwa n’abashakanye gusa.
Ku itama: Ni indamukanyo igaragaza ubwuzu, ubucuti ndetse no kwisanzura ku wo usomye. Uru rubuga ruvuga ko gusomana ku itama mu bihugu by’i Burayi binagaragaza icyubahiro umuntu afitiye undi, hamwe no kwereka umuntu mumaze kumenyana ko umwishimiye.
Ku ijosi: Gusoma umuntu ni ikimenyetso cy’uko umwifuza.
Ku kiganza: Bigaragaza icyubahiro uhaye uwo muntu, ashobora kuba ari umuntu ukuruta cyangwa umukunzi wawe ushaka kumugaragariza ko umwubashye. Ariko uko iminsi igenda isimburana ngo bikaba bigenda bikendera, kuko byakorwaga cyane ku ngoma z’Abami bo mu bihugu by’uburengerazuba bw’Isi.
Gusomana ku rurimi: Ibi ngo ni ikimenyetso gikomeye cy’ubwizerana hagati y’abantu babiri. Kubera ingaruka zishobora guterwa n’uku gusomana zirimo no kwandura indwara zitandukanye, ubu buryo ngo na bwo bugenda bucika.
Si abantu bose bapfa kwemera ko umuntu abasoma, rimwe na rimwe kubera imyizerere cyangwa se kubera ko bazi icyo bisobanura, kandi bakaba batiyumvamo umuntu ushaka kubibakorera.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter


text:
Burya umugore ni we rufunguzo rw’umubano, mu bavandimwe n’abaturanyi. N’ubwo umugabo yagira ubuntu n’urugwiro, n’ubwo yamwenyurira abandi no kugerageza kwakira, ntacyo byamarira abashyitsi, abaturanyi n’abagenzi, kuko inyifato y’umugore ari yo itanga ikaze. Imyifatire mibi y’abagore ni yo yirukana ababagenderera.
Dore bimwe mu biranga umugore mwiza :
1. Yubaha Imana n’umugabo we;
2. Agira umwete ku mirimo myiza;
3. Azi kugabura ku gihe, azi no gushaka ibikenewe;
4. Akunda gufasha abo arusha ubushobozi;
5. Amenya kubana neza n’abaturanyi;
6. Yita ku bashyitsi akabagirira neza;
7. Azi kwifata mu magambo;
8. Yihanganira ubukene n’igihombo;
9. Ubukire ntibumutera isumbwe no kwishyira hejuru;
10. Aharanira ibyakubahisha umugabo we.
Nk’uko umugore mwiza atabiterwa n’ubwiza bw’inyuma ni nako n’ububi bw’umugore budaterwa n’imiterere y’inyuma, ahubwo ububi bushingiye ku ngeso mbi zituma aremerera uwo bashakanye, abo babyaye, abaturanyi ndetse n’abahagenda.
Ibintu biranga umugore mubi
1. Umugore mubi yanga gusangira ingorane n’umugabo we, ntibahuza ibitekerezo, ntabwiza umugabo we ukuri. Iyo umugabo ageze mu byago ,umugore mubi aramutererana.
2. Umugore mubi abaho imibereho itagira intego n’imigambi, yikubira inyungu. Ntamenya ibyo umugabo we akunda, n’iyo abimenye arabimwima. N’iyo abikoze, abikora atishimye.
Urugero runini rukunze kugaragara mu mibonano mpuzabitsina aho yiyima uwo bashakanye yanayikora akiyikora inyungu cyangwa akayikora amucyurira.
3. Iyo agahararo gashize cyangwa habonetse igihombo, umugore mubi atangira gukoresha agahimbano n’incyuro, ndetse no kwikeka.
Urugero: igihe umugabo nta kazi afite,yirukanywe ku kazi,cyangwa ugasanga umugore arusha umushahara umugabo,umugore mubi azamucyurira,amusuzugure rimwe na rimwe amusuzuguze inshuti n’abavandimwe, hari n’abadatinya kumuzaniraho abandi bagabo.
Na none kandi, umugore mubi ntatinya guhemukira uwo bashakanye, abikoresheje gukunda abandi bagabo, akima umugabo we urukundo rutagabanije yari afiteho uburenganzira. Kuri iyi ngingo, umugore nk’uwo aba akomerekeje umutima w’umugabo we, amutesheje agaciro mu bandi, amaherezo benshi bakabigwamo.
4. Umugore uhora ahanganye n’umugabo we. Bene uwo ahora mu ifuti rimwe, yemera icyo ashatse gusa, ntiyemera gukosorwa kandi ntava ku izima. Ibyo bigabanya urukundo umugabo we yamukundaga, kugeza ubwo yifuza abandi bagore cyangwa akabura ubushake bwo kumunezeza. Ni cyo gituma uwo umutima wanze umubiri utamukunda.
Uyu mugore ahora yitotomba. Amategeko atagira ishingiro ni cyo gitaramo amenyereza ab’umuryango we. Iyo byamaze kumutegeka, ntatinya kubigaragariza mu nzira no mu ruhame.
5. Umugore mubi anyereza umutungo akoresheje gusesagura mu iraha n’ibinezeza binyuranye, no kuwiba awuhisha ahandi (awujyana iwabo), gukoresha ibirenze ubushobozi (ibirenze ibyinjira mu rugo). Ubunebwe n’ubutandame bituma yicisha inzara abana, umugabo n’abashyitsi.
6. Umugore mubi aba umusinzi azana ingorane zitesha abana ubwenge, gahunda n’ubuzima. Ntahuza gahunda n’umugabo we, abana be bariyobora bakaba imfubyi akiriho. Akabera ikirumbo uwamushatse, agahinduka inshuti y’abatagira gahunda.
Ikindi ni uko umugore mubi atamenya ibyo asabwa n’ibyo abuzwa. Intwaro akoresha ni ukwivumbura no kwijujuta, ahora yibutswa ibimureba, ahora ahembera amahane.
7. Umugore mubi yemera inama zose atabanje kuzigenzura. Urwe rushobora gusenywa n’iyo avuka, aramutse agendeye ku ngengabitekerezo y’umuryango w’iwabo akomokamo cyangwa inshuti ze. Aho ngaho, umugabo aba asenyewe n’uwamushyingiye (kwa sebukwe).
Bene uwo mugore, nyirabukwe na sebukwe abahindura nka bakeba be, agahora ahirimbanira guhangana na bo ngo agaragaze ko bamubangamiye! Umubano mwiza w’abashakanye ushobora kwangizwa n’umugore wanga inama nziza z’umugabo, akagendera ku z’iwabo n’iz’inshuti mbi afite.
Ingaruka 3 zibaho iyo umuryango ufite umugore mubi:
Ingaruka ni uko ahanini abana bamwigana ibyo abatoza n’ibyo bamwigiraho, bakabyanduza abo babana bikaba uruhererekane mu miryango bazubaka.
Imico mibi y’umugore yica ibyifuzo n’imigambi myiza by’umugabo. Umugabo ntiyongere kumwishimira, bikamutesha icyerekezo cyiza yari afitiye umuryango.
Ibyo umugore mubi yakoreye abaturanyi bituma bagambirira kubimwitura akaba ibuye risitaza ku bamukomokaho kimwe n’abavandimwe.
Nta waba umugore mwiza ngo abure inenge nta n’uwaba mubi gusa ngo abure icyiza na kimwe agira. Icyangombwa ni kumenya ibyo udakora neza ukabikosora n’ibyo ukora neza ukarushaho.
Inkuru dukesha jesus.rw


text:
Dore ibikorwa 9 umusore n’umukobwa bakora bikabafasha kuryoshya urukundo rwabo.
1. Mu gihe uru kumwe n’uwo ukunda , jya ugerageza kumubwira mu ijwi ryoroheje ndetse akenshi nujya kumubwira akantu gasekeje cyangwa se k’ibanga ujye ukoresha kumwongorera, kuko ibi bituma yumva ibizongamubiri n’itandukaniro riri hagati yawe n’abandi.
2. Kora ubushakashatsi umenye umwenda akunda mu yo ufite hanyuma ube ariwo wambara igihe cyose muri kumwe.
3. Numuramutsa jya umuhobera cyane kandi umwegereye kabone n’iyo mwaba muherukana vuba.
4. Fata igihe umubwire mutemberane mujye ahantu kure n’amaguru kandi hitaruye nko mucanga , mu ishyamba n’ahandi hatuje.
5. Jya ukunda kumubwira ko ari we wenyine wifuza kandi utamubeshya.
6. Kora akantu kerekana ko mukundana igihe muri no mu bantu benshi.
7. Muririmbire kabone n’uyo waba udafite ijiwi ryiza ,we biramushimisha.
8. Mutumire aze musangire ifunguro haba mu rugo cyagwa se muri resitora.
9. Jya umusaba uburenganzira bwo kumuhamagara kenshi.


text:
Umwe mu bo basangiraga, ngo yumve ibyo, abwira Yezu ati «Hahirwa uzemererwa gufungurira mu Ngoma y’Imana!» Nuko aramusubiza ati «Umuntu yateguye ibirori bikomeye maze atumira abantu benshi ngo basangire. Igihe cyo gufungura kigeze, yohereza umugaragu we kubwira abatumiwe ngo ‘Nimuze, byose byatunganye.’ Nuko bose batangira gushaka impamvu zo kubyangira. Uwa mbere aramubwira ati ’Naguze umurima, ngomba kujya kuwureba; umbabarire, ntundenganye.’ Undi na we ati ‘Naguze ibimasa cumi byo guhingisha, ubu ngiye kubigerageza; umbabarire, ntundenganye.’ Naho undi ati ’Narongoye, none simbonye uko nza.’
Umugaragu agarutse abitekerereza shebuja. Nyir’urugo arabisha, abwira umugaragu we ati ‘Ihute, ujye mu materaniro no mu mayira y’umugi, maze uzane abakene, ibirema, impumyi n’abacumbagira.’ Umugaragu agaruka avuga ati ‘Shobuja, ibyo wategetse nabirangije, ariko haracyari umwanya.’ Nyir’urugo abwira umugaragu we ati ‘Ongera ujye mu mayira yo mu cyaro no mu mihora, maze uhate abantu baze mu nzu yanjye bayuzure. Koko mbibabwire: nta n’umwe mu bari batumiwe uzakora ku biryo byanjye.’»


text:
‘IKOFI’ ni gahunda ya Banki ya Kigali isanzwe ifasha abahinzi kubitsa, kubikuza, kohereza amafaranga ku buntu ndetse no kwishyura inyongeramusaruro.
Aba bahinzi bahembwe muri poromosiyo izamara amezi atatu, yatangijwe n’iyi banki, igenewe abahinzi n’abacuruzi b’inyongeramusaruro bakoresha IKOFI ya Banki ya Kigali kurusha abandi.
Buri cyumweru hazajya hahembwa abahinzi icumi bahize abandi, bahabwe igihembo cy’ibihumbi 50Frw buri wese, hanyuma buri kwezi hahembwe abacuruzi icumi b’inyongeramusaruro bakoresha IKOFI, bahabwe ibihumbi 100Frw buri wese.
Umuyobozi wa Banki ya Kigali, Dr Diane Karusisi, yavuze ko bashyizeho iyi poromosiyo mu rwego rwo gukomeza gushishikariza abahinzi gukoresha gahunda ya IKOFI.
Yagize ati “Icyo tugamije muri iyi poromosiyo ni ugukomeza gushishikariza abahinzi bo mu Rwanda bose kujya muri IKOFI bityo babashe gukoresha ikoranabuhanga mu kwishyura ibyo bakeneye mu buhinzi bwabo.”
Yakomeje avuga ko icyo bashyize imbere ari uguteza imbere abahinzi nka bamwe mu bafatiye runini iterambere ry’Igihugu.
Mu rwego rwo kwirinda ikwirakwira rya Covid-19, abahembwe icumi muri iki cyumweru bahagarariwe na Nyirasafari Christine, waturutse mu Karere ka Ngoma, abandi ibihembo byabo bikabageraho hifashishikwe ikoranabuhanga.
Nyirasafari yavuze ko yakoresheje IKOFI mu kugura inyongeramusaruro ariyo mpamvu yabaye umunyamahirwe. Yashimiye Banki ya Kigali kuba yarabatekerejeho ndetse ashishikariza abahinzi gukoresha iyi gahunda.
Yagize ati “Ndi umuhinzi ukoresha IKOFI mu kugura inyongeramusaruro. Ndashimira BK yatekereje iki gikorwa kuko iki gihembo mpawe kigiye kumfasha mu kongera ubuhinzi bwanjye bugatera imbere.”
Yakomeje agira ati “Ubu ngiye kubwira abahinzi bose badakoresha IKOFI bayitabire kuko ari serivisi nziza idufasha kugana ku inzira y’ubukungu. Ndababwira amahirwe ari muri iyi poromosiyo ko bashobora gutsindira amafaranga ndetse n’ibikorwa byabo bigatera imbere.”
IKOFI ni gahunda yashyizweho na Banki ya Kigali mu 2019, kugeza ubu, serivisi zayo zimaze kwitabirwa n’abahinzi basaga ibihumbi 300 bari hirya no hino mu gihugu, hamwe n’abacuruzi b’inyongeramusaruro 1.768.


text:
Dore impamvu ntazacika intege gukora umurimo wa data!!!
Igitangaza cyakoretse kumunsi w’ejo taliki ya 23july,2020 inkozi z’ikibi zohereeje umudayimoni wo mu bwoko bw’inyoni (umugambiwari wateguwe taliki ya 19july,2020 guhumanya Umuhanuzi nundi muntu umwe ujya atera inkunga umurimo wa data wo mu ijuru.
Taliki ya 19july,2020 boteguye umugambi wo kohereza inyoni ize kureba Umuhanuzi,maze imugweho,ihite imusigira abazimu n’abadayimoni ahite arwara akaguru k’ibumoso kuzageza gacitse!!!
Ndetse bagerageje kohereza INKUBA (Lightening) iraza ikubita agace Umuhanuzi Ainesha yararimo,ariko imbaraga zabo zishirira mukirere Umuhanuzi asigara ahagaze bwuma.
Nibwo taliki ya 23july,2020 ya nypni yahise iza isanga Umuhanuzi yicaye kuri veranda arimo aganira n’umuntu,aho kugirango imugweho,ahubwo yahuye n’imbaraga z’Uhoraho ihita irapfa ako kanya igwa imbere y’Umuhanuzi. Abibwira ko barwanya Umuhanuzi,bamenye ko barimo kurwana n’Uwiteka Imana Nyiringabo,kandi barabizi neza ko batamunesha.
Ngayo ng’uko igitangaza Uwiteka Imana Nyiringabo yakoze,niyompamvu nzahora nkorera data wo mu ijuru,kuko anyitaho bihagije,kandi amaso ye ahora kumugaragu we Ainesha ibihe byoseiteka niteka amen.
egretnewseditor@gmail.com


text:
Korali Abahetsi ikorera umurimo w’Imana muri Paruwase ya Nyarugunga umudugudu wa Rwimbogo mu itorero rya ADEPR yagaragaje uburyo butandukanye irimo gukoreramo Imana muri iyi minsi mu rwego rwo kwamamaza ubutumwa bwiza.
Ibi yabitangaje kuri uyu wa kabiri taliki ya 02 Nyakanga 2019,akaba ari ni igihe umudugudu wa ADEPR Rwimbogo bamaze iminsi igera kuri ibiri bakoze igiterane gifite insanganyamatsiko yo kugaruka kwa Yesu Kristo,aho iyi Korali yari yacyitabiriye.
Mu kiganiro umuyobozi wa Korali Abahetsi Bwana Mpakaniye Phocas yagiranye n’ikinyamakuru cy’Isezerano.com yagaragaje uburyo ino Korali irimo gukorera Imana Imirimo itandukanye yo kwamamaza Imana.
Yagize ati:”turi gukorera Imana mu buryo bwo kuyamamaza mu bihangano by’indirimbo tugenda tugira,turi no kugenda kandi duhemba ababyeyi dukorana umurimo w’Imana ku buryo muri aya mezi atatu ashize tumaze guhemba ababyeyi bagera ku 9,ibi kandi bikaba byarabateye ibyishimo no kunezerwa.”
“Turi gutegura kandi igikorwa cyo gufasha abatishoboye tunabashakira ubwishingizi mu kwivuza(mituel).Intego dufite ni iyo gukorera Imana kugeza Yesu agarutse,tukamamaza Kristo tukarushaho gusenga Imana kugirango uko igenda itwagura no mu buryo bw’umubiri tubashe no kugira n’abandi tugenda dufasha”.
Korali Abahetsi yatangiye ari abanyamasengesho iza kwemererwa kuba Korali iririmba ku mudugudu mu mwaka wa 2012.icyo gihe batangiye bageze ku baririmbyi 9,gusa Imana yaje kubagura ubu bageze ku baririmbyi 50.
Korali Abahetsi ADEPR Rwimbogo ubu igizwe n’abaririmbyi 50 mu gihe batangiye ari 9


text:
PM Proofreading nisoko rya Proofreading na Editing Services itanga
Abo turi bo
Serivisi za PM Proofreading Serivisi ziyobora serivise zo gusuzuma no gutunganya zashinzwe mu mwaka wa 2012. Dutanga serivisi zacu zo kugenzura abarimu, abashakashatsi mu masomo, abanyeshuri barangije icyiciro cya kabiri, ibinyamakuru, kaminuza, ubucuruzi n’inzobere mu nganda ku isi yose. Serivise zacu zizewe neza kubwizerwa, kandi sisitemu yacu yoroheje ifite umutekano kandi ibanga kubwamahoro yuzuye mumitima. Igitekerezo cyo kugaruka kubakiriya mpuzamahanga bagaragaza izina ryacu ryiza, ryiza kandi ryiza.
Inzira Yacu yo Gusoma
Inzira yacu itunganijwe igizwe no gusuzuma cyane (imyandikire / amakosa, ikibonezamvugo, utumenyetso) hamwe no guhindura (imiterere yinteruro, guhuza no gutembera, gukoresha mu magambo ahinnye kandi asobanutse neza imvugo, imvugo / imvugo) Turahanagura inyandiko yawe kandi tuyitegura kuyisohora cyangwa kuyisohora. Turakurikirana impinduka zose zakozwe kumurimo wawe, kugirango ubashe kurenga impinduka zose zakozwe hanyuma uhitemo niba wakwemera cyangwa wanze impinduka zose. Byombi byakurikiranwe byahinduwe hamwe na verisiyo yanyuma isukuye yintoki yawe yoherejwe kuri wewe. Twongeyeho ibitekerezo byerekana aho ushobora kunoza inyandiko zawe. Igenzura ryanyuma rikomeye ryubwishingizi noneho rikorwa numusomyi wa kabiri usuzuma kugirango inyandiko yandikishijwe intoki isubizwe inyuma nta makosa.
Icyongereza Cyacu
Itsinda ryacu rigizwe ninzobere mu bijyanye n’amasomo, afite impamyabumenyi ihanitse ku rwego rwa Master na PhD kuva muri za kaminuza zo hejuru. Buri mucapyi kabuhariwe muri disipuline yihariye, kandi yahindura inyandiko zandikishijwe intoki muburyo bwihariye. Ubu buryo uwasomye arashobora guhindura neza inyandiko yandikishijwe intoki, kubera ko amenyereye amagambo yingenzi nijambo ryihariye rikoreshwa mururwo rwego. Abasoma muri buri disipuline barahari.
Bafite imyaka myinshi yuburambe bwo gusuzuma, kandi bafite ubuhanga bukenewe kugirango basuzume neza umurimo wawe kugirango utunganye, mugihe kimwe ugumana ibisobanuro byateganijwe hamwe no gukoraho kwawe. Abagize itsinda ryacu buri wese ahura nuburyo bwo gutoranya abakozi, kandi agakurikiza inzira zemewe zizewe neza nkizikoreshwa na ‘Chartered Institute of Editing and Proofreading’ (CIEP). Bamwe mubagize itsinda ryacu hano hepfo.
Ubufatanye na kaminuza zo ku isi
Twakoranye mu buryo butaziguye n’abanyeshuri barangije icyiciro cya kabiri cya kaminuza, abarimu n’abakozi bashinzwe amasomo bo muri za kaminuza ku rwego rw’isi kuva mu 2012. Nyamuneka twandikire niba wifuza gufatanya natwe.


text:
Ubusanzwe buri muntu wese wifuza gukora ubukwe aba ashaka ko butandukana n’ubwo yigeze kubona, mbese bukaba bwiza cyane kuruta ubundi bwose bwabayeho, iyi mpamvu rero yatumye abageni bahitamo gukorera ubukwe bwabo hasi mu nyanja.
Iyi si dutuye yuzuyemo ibintu bidasanzwe, rimwe na rimwe birenze ubwenge bw’abantu, abakunda gukoresha imbuga nkoranyambaga batunguwe no kubona ibintu bitigeze bibaho ku Isi aho babonye amafoto y’abashakanye bahisemo gukorera ibirori byabo by'ubukwe hasi mu nyanja kugira ngo ubukwe bwabo butandukane n’ubundi bwigeze kubaho
Birashoboka ko nawe utarabyemera, irebere amafoto:
Src: browngh.com


text:
Taliki 28 Mata 2021, Urubyiruko 1640 rwasoje amasomo y'igororamuco n'imyuga mu kigo Ngororamuco cya Iwawa.
Ni amasomo atandukanye uru rubiryuko rwigira mu kigo ngororamuco cya Iwawa mu gihe cy'umwaka arimo Ububaji, Ubudozi, Ubwubatsi, Ubuhinzi n'Ubworozi. Bigishwa kandi amasomo rusange arimo Kwandika no Gusoma, amategeko y'umuhanda no gutwara ibinyabiziga ndetse no kwihangira imirimo. Aya masomo afasha uru rubyiruko kwiteza imbere mu gihe baba basubiye mu miryango yabo.
Ni umuhango witabiriwe n'Umunyamabanga wa Leta muri Minisiteri y'Ubutegetsi bw'Igihugu Ushinzwe imibereho myiza y'abaturage Hon. Ignatienne Nyirarukundo, Umunyamabanga wa Leta muri Minisiteri y'Urubyiruko n'Umuco Hon. Edouard Bamporiki, Umuyobozi mukuru w'Ikigo Cy'Igihugu Gishinzwe Igororamuco Bwana Mufulukye Fred, Abahagarariye Ingabo n'abandi bayobozi batandukanye.
Mu ijambo rye, Hon. Nyirarukundo yasabye abasoje amasomo y'igororamuco n'imyuga gutera intambwe idasubira inyuma, gukoresha imbaraga n'ubumenyi bahawe maze bagakora ibibateza imbere ndetse n'Igihugu muri rusange.
Hon. Bamporiki yibukije uru rubyiruko indangagaciro remezo z'umuco nyarwanda zikwiriye kubaranga aho yababwiye Gukunda igihugu, Ubumwe, Umurimo, Ubupfura, n'Ubunyangamugayo ati:"Izo ndangagaciro zose zagukura ku manga bikaguhanaguraho igisuzuguriro wahoranye." yakomeje ati: "Muvuye aha Iwawa mwiza byinshi byiza cyane, umuntu arabareba ku maso akabona ko mukeye ndetse mwahindutse bigaragara ariko rero muzakomeze murangwe n'ubupfura mubo musanze bose, aho muzajya hose, mubyo muzaba murimo byose,.. Muramenye kandi mwirinde ingeso mbi zatuma musubira aho mwavuye zirimo ubunebwe, kwirara, uburangare, kwishira hejuru, kutubaha abantu no kutiyubaha ubwanyu, gukoresha ibiyobyabwenge n'izindi ngeso mbi."ati:"Kugira ngo ibi mvuze muzabigereho neza muzakenera ibifashi 7; Kugira umutima ukomeye kandi udakomereka, Kwitanga, kugira ubushishozi, kuba intangarugero, Kuba umunyakuri, Intambwe idasubira inyuma, Kwiyaka-Guhunga ikibi".
Urubyiruko rwasoje amasomo y'igororamuco n'imyuga mu Kigo Ngororamuco cya Iwawa.


text:
Nyuma y’igihe kirekire Aline Gahongayire ahakana amakuru y’uko yatandukanye n’umugabo we Gahima Gabriel ndetse umwaka urenga ukaba ushize buri umwe yibana, uyu muhanzikazi yashyize arabyemera ndetse anashimangira ko ibyo kubana kwabo byanze burundu, bombi bakaba bakiri bato kuburyo buri umwe muri bo azabasha kubona undi, Gahima akabona undi mugore na Gahongayire akabona undi mugabo.
Ubwo yari yatumiwe kuri Radio Ijwi ry’Amerika, mu kiganiro Murisanga, Aline Gahongayire uherereye muri Leta Zunze Ubumwe za Amerika muri iyi minsi, yabajijwe ibijyanye n’uko abwiriza abantu ubutumwa, akabwira abantu uko abantu bukaba ingo nyamara we urwe rwaramunaniye, aha akaba ari ho yahereye abisobanura ndetse anavuga ko ibyo kubana kwabo byanze burundu.
Yagize ati: “Kuvuga ubutumwa ntabwo bizashira, ntabwo mvuga ubutumwa kubera icyo ndicyo kuko ibyo Imana ikora birahambaye. Iyaba ari byo navuga ngo nzavuga ubutumwa ari uko Imana yongeye kumpa undi mwana kuko yaramutwaye ku itariki nk’iyingiyi arapfa, ariko n’ubu ndacyavuga ko Imana ari Imana. Urugero rwiza cyangwa se icyo mbwira abandi, Imana ishimwe kuko ndashyingira kandi mu nama z’urugo mba ndimo. Ahubwo ninjye muntu wa nyawe wakavugishije mu rugo rwawe hari ikibazo, kuko njyewe hari byinshi nabashije kunyuramo mpangana nabyo… Impamvu natandukanye na we, ni uko byanze burundu, byaranze ntabwo twumvikanye, ntabwo turi abanzi ariko ntabwo twumvikanye. Ngasanga rero, iyo udakunze ubuzima bwawe ntawe uzabugukundira, ntabwo nzahisha ibyo bintu… Hari abagabo benshi batagifite ubwo bugabo kubera abagore babo babananiye, ni byiza ko nikunda, abanyarwanda ntabwo turagira ya sisitemu (system) yo kwikunda… Ngo ndacyahisha, ngo niko zubakwa, oya! Ijuru rya mbere rizaba mu mutima wanjye hanyuma ribe ahandi. Meze neza, ndatuje, ndi umunyamugisha kandi nzi neza ko uwahoze ari umugabo wanjye Gahima Gabriel, azabona undi nanjye nzabona undi turacyari bato.”
Ibijyanye n’uko akiri muto kandi azashaka undi mugabo, Aline Gahongayire yabigarutseho cyane, ashimangira ko mu mpera z’uyu mwaka ari bwo azuzuza imyaka 30 y’amavuko. Yagize ati:“Ndacyari mutoya, mu kwezi kwa 12 nzuzuza imyaka 30 ariko buriya ntabwo ubungubu ntabwo byihutira kuko hari ibisebe bikeneye gukira muri njye, hari n’ubundi buhamya Imana igomba kunyubakira ariko nyine ntabwo nzabaho njyenyine kuko ndi umunyamugisha, ntabwo ndi mubi Imana izampa undi… nzabona undi mugabo ntabwo nzakomeza kubaho gutya… Undi mugabo nzamushaka, ko nkiri muto se! Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka.”
Gusa Aline Gahongayire avuga ko ibyo gusenya byamusenye nawe ubwe, byongeye bikaba byarahuriranye n’uko yari amaze gupfusha umwana we. Avuga ko atarenganya Gahima Gabriel wari umugabo we kandi nawe ubwe akaba atirenganya, gusa akavuga ko byagiye bimuvangira kuko yasohoraga indirimbo nshya abantu ntibayiteho ahubwo bakita cyane ku byo gusenya kwe.


text:
Chouchou, Loulou, ma chérie, mon coeur, Bébé, mon amour, ma reine n’utundi, ni tumwe mu tuzina abantu bakundana bashobora kwitana cyangwa se bamwe muri bo bitana. Utu tuzina rero ngo tugira akamaro kanini mu rukundo nk’uko Jérôme Vermeulen, umuhanga mu byerekeye ubuzima bwo mu mutwe abivuga.Ibi rero ngo bituma habaho kwiyumvanamo bidasanzwe hagati yanyu, kuko iyo uhaye uwo ukunda akazina nk’aka bimwereka ko umufata nk’umuntu udasanzwe. Gusa ngo ibi ntabwo ari itegeko nubwo bifasha. Uyu mugabo rero akomeza avuga ko iri zina wakita uwo ukunda rituma yumva ko nta wundi muntu ubona ko amuruta kandi ngo na we akubona nk’udasanzwe kuko uba wamuhaye akazina karenze ku yo ababyeyi bamuhaye.
Ushobora kwibaza ko wenda aya mazina yiyongera ku yo umuntu asanganywe niba hari icyo amaze no mu bucuti busanzwe. Jérôme Vermeulen akomeza avuga ko hari igihe biba ngombwa ko umuntu ahabwa akabyiniriro bitewe n’izina rirerire yitwa cyangwa se bitewe n’uko yumva akeneye guteteshwa.
Ese ni nde ufata iya mbere mu kubyinirira?
Muri rusange, abagabo banga gutakaza ikuzo bavuga ngo nanjye ndagukunda, ngo kugira ngo rero bagere ku bucuti buhanitse bakunze kwifashisha utu tuzina. Gusa ariko na none ngo biterwa n’abantu, si buri gihe.
Ese ni byiza kubwira uwo mukundana ko udakunda akabyiniriro yaguhaye?
Nk’uko no mu bindi bisanzwe nko mu mibonano mpuzabitsina ari byiza kubwirana ko ikintu runaka utagishaka cyangwa se ugishaka, ngo n’aha ni byiza ko niba izina runaka ritagushimishije ubimubwira hakiri kare cyangwa se niba udakunda ko arikwita mu ruhame ukabimubwira kare kuko ngo ubimubwiye bitinze bishobora kumubabaza ndetse akanakwibazaho ibintu byinshi.
Ese ni ngombwa kubabara igihe uwo mukundana ataguhaye akabyiniriro?
Biterwa n’uko mubanye. Aha ngo mu gihe uwo mukundana ataguhaye akabyiniriro ngo ntibigomba kukubera ikibazo kuko ushobora gusanga atabimenyereye, icy’ingenzi rero ngo ni uko akwereka ko agukunda. Ngo niba rero ukunda kubyinirirwa ni ngombwa kubimusaba ariko utamushyiraho igitugu.
Utu tubyiniriro rero ngo ni ingenzi mu rukundo, ubaye rero ubishoboye nawe washakira uwo ukunda akazina maze urukundo rwanyu rugakomera. Gusa na none icy’ingenzi cyane ni agaciro uha uwo ukunda ntabwo ari ukumubyinirira.
Tubikesha: 7sur7.be


text:
Ese Imana ishaka ko twiyicisha inzara mu gusenga kwacu ?
Yanditswe na: Ubwanditsi
2011-10-09 13:28:27
Kwiyicisha inzara, kwigomwa
amafunguro cyangwa Kwiyiriza ubusa bitewe n’imvugo zitandukanye ni bumwe
mu buryo bukorwa cyangwa bukoreshwa n’abantu benshi, ahanini
bagasobanura ko babikora kugira ngo babone imbaraga z’Imana, aha rero
umuntu akaba yakwibaza ati ese Imana ishaka ko twiyicisha inzara mu
misengere yacu ?
Ese ni bande bakunze kwiyiriza ubusa, babikorera iki ?
Abayoboke b’idini ya Islam bakunze kugira igifungo kandi kigenda
kigaruka buri mwaka, ku buryo usanga umuyoboke wese aba yarabifashe
nk’ihame bimwe bakunda kwita igifungo cy’ukwezi kwa Ramazani, bakavuga
ko ari umwanya wo kwishyira mu mwanya w’abababaye maze rya funguro ryawe
ukariha udafite icyo kurya maze Imana ikaguha umugisha.
Abayoboke b’amadini ya Gikirisitu nabo bakunze, kwiyiriza ubusa, gusa
kuri bo usanga babitegura bitewe n’uko babyemeranijweho ku buryo
utavuga ngo ni mu gihe iki n’iki, bo rero bagashimangira ko ayo
masengesho ngo abasha kubaha imbaraga zo kwirukana amashitani, bakemeza
ko Yesu amaze gusenga iminsi 40 yahawe imbaraga akanesha satani washatse
kumugeregeza “Matayo 4:1-11”.
Urundi rugero batanga basobanura ko abigishwa ba Yesu babazaniye
umuntu urwaye igicuri bakananirwa kumukiza, Yesu yamara kumukiza
akababwirra ati : “Bene uwo ntavanwamo n’ikindi keretse gusenga no
kwiyiriza ubusa” bigaragara muri Matayo 17:21.
Nyamara n’ubwo aya masengesho abaho hari n’abandi basenga ariko
batabikozwa bakavuga ko bagendera kuri rya sengesho Yesu yigishije
abigishwabe agira ati : Mujye musenga ngo uko bukeye ujye uduha ibyo
kurya byacu by’uwo munsi” rigaragara muri ‘Luka 11:3’, bo bakongeraho
ko ahubwo basaba Imana ngo ibahe ikibatunga, rero ngo nta mpamvu yo
kwiyicisha inzara.
Inyunganizi ikenewe :
Twemera ko hari abahanga kandi basobanukiwe n’iby’aya masengesho.
None niba ufite ubunararibonye ntiwadufasha kuva mu gihirahiro ?
Tubwire ukuri nyako, Ese koko Imana ishaka ko twiyicisha inzara mu
gusenga kwacu ? niba ari byo ni iyihe mpamvu ?
Ernest Rutagungira


text:
NISR irasaba ko umubyeyi umwe yazaba abyara abana 2.3 mu 2050
Yanditswe na MUTUNGIREHE SAMUEL
Umuyobozi mukuru w’Ikigo k’Igihugu k’Ibarurishamibare (NISR), Yusuf Murangwa yatangaje ko kugira ngo u Rwanda ruzagere ku mubare w’abaturage uzaba ujyanye n’igenamigambi ry’igihugu mu 2050, bisaba ko icyo gihe cyazagera umugore umwe abarirwa abana 2.3, mu gihe ubu abarirwa abana 4.2.
Yabitangaje ejo hashize tariki ya 21 Gashyantare 2018, ubwo yitabiraga ubutumire bwa Komisiyo y’Imibereho myiza y’abaturage, uburenganzira bwa muntu muri Sena, butegura igikorwa cyo kumenya no kugenzura ibikorwa bya Guverinoma mu birebana na gahunda zo kuboneza urubyaro mu igenamigambi rijyanye no gucunga neza abaturage, hibandwa ku burumbuke bwabo.
Yavuze ko ikigero fatizo cy’abana umugore umwe yakabaye abyara mu Rwanda, umubare w’abana 2.3 iki kigo kivuga ko ari umubare mwiza utuma urungano rumwe rusimbura urundi igihugu kigakomeza kubaho mu igenamigambi rijyanye n’abaturage gishoboye.
Ati:“Mu bijyanye n’ubwiyongere bw’abaturage, 2.3 ni umubare mwiza kuko utuma abana basimbura ababyeyi kandi umubare w’abaturage ugakomeza wiyongera. Nk’uko bigaragaye ni uko twazagera ku bana 2.3 Abanyarwanda bazikuba kabiri mu 2050; icyo gihe bazaba ari bafite ubushobozi batanga umusaruro, ariko n’iyo bigabanutse cyane na bwo nta bwo ari byiza.”
Ibyo twumva ko byakorwa ni uguhuza gahunda zijyanye no guteganya imbyaro neza ariko ntibikorwe byonyine bikiyongeraho n’izindi gahunda zijyanye no guteza imbere ubukungu neza, uburezi n’ubuzima. Ngira ngo byose bihujwe byatuma Abanyarwanda bashobora gutanga umusaruro mwiza, twageza ku iterambere ryihuse kandi ryiza.”
Yavuze ko kugira ngo igenamigambi ryo gucunga abaturage rijyane n’ibisabwa byose ngo bazabeho neza mu gihe kiri imbere bisaba ibintu bine ari byo kuganisha ku gutanga umusaruro, nawo uva mu buryo umuntu abyara abo ashoboye kurera bikamugeza ku muryango mwiza n’igihugu kikabasha kubijyanisha n’ubushobozi gifitiye abaturage.
Hari kandi imiyoborere irimo gucunga neza ubukungu bw’igihugu, uburenganzira bw’abantu n’ibindi, kubona amahirwe yo gukora no guhanga imirimo mishya n’ibindi.
Ati:“Gahunda zose ziganisha kuri gahunda yo kubyara abo umuntu ashoboye kurera zigomba kujyana n’izindi zituma abaturage batanga umusaruro.
Umusaruro utangwa n’ibintu bibiri, icya mbere ni ubushobozi bwa muntu ku giti ke. Ba bantu bafite ayo mahirwe, ni ukuvuga ko bafite abana bashoboye bityo ntibibabuze kujya gukora imirimo, ntibibabuze kwiga, ntibibabuze kuzigama, gutanga ubufasha bushoboka kuri abo bana. Abo bantu bagomba kubanza kuzamurwa ku bijyanye n’igishoro cya muntu.”
Bamwe mu basenateri bagaragaje ko inzego zishinzwe kumvikanisha gahunda yo kuboneza urubyaro zikwiye kongera imbaraga mu bukangurambaga, cyane ko bigaragara ko bamwe mu babyeyi bafite umubare w’abana benshi ari abari mu kiciro cy’ubudehe cy’abafite ubushobozi buciriritse.
Niyongana Gallican, Perezida wa Komisiyo y’Imibereho myiza y’abaturage, uburenganzira bwa muntu muri Sena yavuze ko hakwiye kubaho ubundi buryo byumvikanamo n’ingamba zo kugera mu ntego Leta ifite muri gahunda yo kuboneza urubyaro ariko hagakurwaho n’imbogamizi zikiri ku bagore n’abakobwa bangana na 19% bashaka kuboneza urubyaro ntibabone ubufasha.


text:
Nyagatare: Imihanda yo mu mujyi wa Nyagatare ireshya na Km 4 igiye gushyirwamo kaburimbo
Yanditswe na HITIMANA SERVAND
Ubuyobozi bw’Akarere ka Nyagatare, bugaragaza ko mu rwego rwo gukomeza guha isura nziza Umujyi wa Nyagatare nk’umwe mu mijyi yunganira Kigali, hagiye kubakwa ibilometero bine by’imihanda ya kaburimbo.
Iyi mihanda igiye gushyirwamo kaburimbo ni igendanye n’igishushanyombonera cy’Umujyi wa Nyagatare. Ubuyobozi bugaragaza ko izafasha abagenda n’abakorera muri uyu mugi gukorera ubushabitsi bwabo ahantu hasukuye, hejuru y’ibi kandi n’isura y’uyu mugi ikazarushaho kuba nziza.
Kayitare Didace, Umuyobozi w’Akarere ka Nyagatare wungirije ushinzwe iterambere ry’ubukungu, yatangarije Imvaho Nshya ko ibi biri gukorwa mu rwego rwo gushyira mu bikorwa ikerekezo cy’umugi uri mu kiciro cya kabiri k’imigi yunganira Kigali.
Yagize ati:”Uyu mujyi wa Nyagatare uri mu migi itanu yatoranyijwe ngo yunganire umurwa mukuru wa Kigali. Ni muri urwo rwego ibikorwarenezo muri uyu mugi, bigendera kuri iki kerekezo.
Tugiye gukora ibilometero 5 by’imihanda ya Kaburimbo, ariko gahunda ni uko izagenda yongerwa uko ubushobozi bugenda buboneka.”
Abakorera mu mujyi wa Nyagatare cyane cyane abahacururiza bishimiye iki gikorwa, ngo kuko uretse koroshya ingendo bizafasha mu kubungabunga isuku.
Kayitare Cassien yagize ati:”Twishimira ko umugi wacu uri gukura, by’umwihariko rero kubakirwa imihanda ya kaburimbo bizatuma aho dukorera harushaho gusa neza.
Ikindi ni uko inaha hakunze kuba imiyaga wasangaga izana imikungugu mu bicuruzwa byacu, ariko mu gihe imihanda iri imbere y’aho dukorera izaba yuzuye, tuzaca ukubiri n’iki kibazo.”
Ngoga John uba i Nyagatare nk’umunyeshuri muri Kaminuza, avuga ko imihanda myiza izakuraho imbogamizi z’ibyondo bahuraga nazo bava cyangwa bajya mu masomo yabo mu gihe k’imvura.
Ati “Iyo imvura iguye uri mu ishuri ku mugoroba cyangwa nijoro byabaga ikibazo kumanuka uza ku macumbi kuko asa n’ari kure kandi inzira z’ino zigira urwondo rwinshi. Iyi mihanda igiye kubakwa rero iratubera igisubizo kandi n’iyo ugenda mu mugi ufite imihanda ya kaburimbo usanga bisa neza, abantu ari abasirimu.”
Muri iki gihe uyu mujyi wa Nyagatare urimo kuvugururwa, abubaka nabo basabwa kubaka bafite ibyangombwa kandi bakubahiriza igishushanyombonera cy’umugi, kuko bibarinda kugongwa n’imihanda ikorwa nk’iyi kuko aho iba yaragenewe haba hazwi.


text:
RDB: Pariki za Gishwati na Mukura zizafungurwa mu 2019
Yanditswe na TWAGIRA WILSON
Umuyobozi Mukuru ushinzwe ubukerarugendo mu Rwego rw’Igihugu rw’Iterambere RDB, Belise Kariza, yatangaje ko ishyamba kimeza rya Mukura n’irya Gishwati azatangizwa ku mugaragaro nka pariki mu mwaka utaha wa 2019, ku buryo abakerarugendo baturutse hirya no hino n’abo mu Rwanda bashobora gutangira gusura ayo mashyamba, ku buryo yakwinjiza amadovize n’ubukerarugendo bukazamuka.
Kariza Belise yabivugiye i Kigali ejo hashize ku wa Gatatu, mu kiganiro yahaye abanyamakuru, ari kumwe n’abahagarariye imiryango ishinzwe kurengera ibidukikije harimo inyamaswa, n’ingagi zo mu Birunga. Kariza akaba yaratangaje ko mbere gato yo gutangiza ayo mashyamba, habanje gutegurwa igishushanyo mbonera gishingiye ku bukerarugendo cy’ayo mashyamba kimeza hamwe n’ibindi bikorwa remezo mu rwegorw’ubukerugendo.
Akomeza agira ati “Ku ikubitiro mbere yuko igikorwa nyirizina cyo gutaha no gutangiza ku mugaragaro ayo mashyamba kimeza ya Mukura na Gishwati, hazabanza igikorwa cyo gushaka abakozi ba Pariki n’abashinzwe kuyobora ba mukerarugendo, abarinzi b’ayo mashyamba, no gushishikariza abikorera bakora imirimo yo kwakira no kuyobora abakerarugendo bakora imirimo irebana n’ubukerugendo”.
Yakomeje atangaza ko urebye hari byinshi birimo gukorwa kugira ngo umwaka utaha aya mashyamba azabe yatangizwa, ku buryo abakerarugendo batangira kuyasura, bikazajyana n’inyigo yo kurushaho kwagura Pariki y’Igihugu y’Ibirunga, kugira ngo uko inyamaswa ziyituye ziyongera n’aho zisanzurira haguke.


text:
1. Abanyarwanda benshi bakuze ndetse n’abakiri batoya bita ku mateka nyayo y’igihugu cyacu bibuka itariki ya 28 Mutarama 1961, umunsi abenegihugu bari barambiwe ubucakara bwajyanaga n’ubutegetsi bwa cyami na gihake, bahuriye i Gitarama maze bagatora ko Repubulika ikuye bidasubirwaho ingoma ya cyami. Iyi ntambwe ikomeye yaje gushimangirwa n’amatora ya Kamarampaka yabaye tariki ya 25 Nzeri 1961, nuko guhera ubwo buri munyarwanda yaba umutwa, umuhutu cyangwa umututsi, yaba umwega cyangwa umuzigaba, agira uburenganzira bwo kuba yatorerwa kuyobora igihugu.
2. Ubu hashize imyaka igera kuri 25 iyo taliki nziza ya 28 Mutarama itibukwa mu Rwanda ngo ihabwe agaciro kayo ndetse idufashe kwibuka, kuzirikana no gushima Abanyarwanda b’intwari nka Geregori KAYIBANDA, Dominiko MBONYUMUTWA , Yozefu HABYARIMANA GITERA, MUNYANGAJU n’abandi Barwanashyaka b’imena bagaragaje ko iyo rubanda ibyiyemeje ishobora guhambiriza ingoma zigize akari-aha-kajyahe bityo uwahekwaga akigenza!
3. Abataripfana b’Ishyaka ISHEMA ry’u Rwanda bibuka kandi bagahimbazanya ibyishimo bikomeye uyu munsi bazirikana ibyiza bya Demokarasi yashubije rubanda ububasha bwo kwotorera abayobozi bikajyana no kwizihiza isabakuru y’umunsi iryo shyaka ryavutseho: hari ku itariki ya 28 Mutarama 2013, mu mujyi wa Paris ho mu Bufaransa.
4. Reka twibutse ko Kongere y’ishyaka ISHEMA yateranye muri Mutarama 2014 yahisemo kandi tariki ya 28 Mutarama 2016 nk’umunsi wo kujya gukorera politiki mu Rwanda mu rwego rwo kwegera rubanda kugira ngo impinduka nziza Abanyarwanda basonzeye zigerweho binyuze mu nzira y’amahoro ishingiye ku biganiro bidafifitse. Uyu mwanzuro wanashimangiwe na Kongere yo muri Mutarama 2015 yagennye n’ikipe y’Abataripfana bazajya mu Rwanda baherekeje umukandida w’ishyaka ISHEMA ry’u Rwanda mu matora ya perezida wa Repubulika yo mu 2017. Kongere y’ishyaka ISHEMA ry’u Rwanda ni rwo rwego rw’ikirenga. Nta rundi rwego rushobora gusubira ku cyemezo yafashe dore ko imyanzuro ya Kongere iba ari amategeko ( Décrets) agomba kubahirizwa n’abagize Ishyaka.
5. Nanone kandi Kongere y’ishyaka ISHEMA ry’u Rwanda iherutse guteranira i Buruseli mu Bubiligi kuva tariki ya 15 kugeza kuya 17 Mutarama 2016 yashimye imyiteguro imaze gukorwa mu rwego rwo kujya gukorera politiki mu Rwanda hagamijwe guha rubunda amahirwe yo gusubirana uburenganzira bwo kwitorera abayobozi nta gitugu n’iterabwoba bashyizweho . Abataripfana bari muri Kongere bagiye impaka , bajya inama ku mpungenge zagaragajwe n’Abanyarwanda b’ingeri zose cyane cyane abari mu Rwanda maze bemeza imyanzuro yatangajwe tariki ya 17 Mutarama 2016
6. Usibye umwanzuro wo kujya gukorera politiki mu Rwanda wakomeje gushimangirwa nk’ihame ridakuka, Kongere yasanze ku bw’ineza y’Abanyarwanda cyane cyane Abakunzi b’Ishyaka Ishema bari mu hihugu hakwiye guterwa intambwe ya ngombwa yo kubanza kugerageza kuganira n’ubutegetsi buriho kugira ngo urwikekwe rw’uko Abataripfana bagenzwa no gusenya igihugu ruvanweho burundu.
7. Ni muri urwo rwego umwanzuro wa kabiri ugira uti: “Twongeye gushimangira ko Opozisiyo twiyemeje gukora idakwiye gufatwa nk’urubuga rwo kujya impaka za “ngo turwane”, gufunga umutwe no kwima amatwi abo tutavuga rumwe, ahubwo nibimenyekane ko icyo tugamije ari ugutanga ibitekerezo byubaka twirinda kuryamira ukuri kandi twihatira kugaragaza no gusobanura umushinga w’uko tuzayobora igihugu mu gihe rubanda izaba imaze kuduhundagazaho amajwi. (Opposition ouverte et constructive).”
8.Niyo mpamvu mu kwihatira gushyira mu bikorwa imyanzuro ya Kongere, twatangiye ibikorwa binyuranye byo kugerageza kuganira n’ubutegetsi bwa Leta ya Kigali kuko tudashaka gutaha mu Rwatubyaye dusa n’abagabye igitero. Turizera ko igisubizo kitazatinda.
9.N’ubwo tugitegereje igisubizo cy’ubutegetsi bwa Kigali, imyiteguro yo kugenda yo yararangiye. Bityo mu gihe Leta ya Kigali yaba itadusubije cyangwa se ikanga ko tuganira ntibizatubuza kujya mu Rwanda guharanira uburenganzira bwacu.
10.Intambwe yo gusezera abo twabanye mu mahanga izaterwa mu minsi itarambiranye.
11. Turifuriza Abanywarwanda bose umunsi mukuru mwiza wa Demokarasi, by’umwihariko turifuriza ABATARIPFANA bose isabukuru nziza.
Muhorane UKURI, UBUTWARI no GUSARANGANYA ibyiza by’igihugu.
UWEMERA NAZE DUFATANYE…….
Padiri Thomas Nahimana,
Umuyobozi w’Ishyaka ISHEMA n’Umukandida waryo mu matora ya Perezida yo mu 2017.


text:
Ubuzima
Fata Indyo Yubaka Umubiri
Kugira ngo umubiri w’umuntu uba wubatse ukenera ibiwubaka bita proteins. Kugira umubiri wubatse, ubyibushye…biterwa n’ibyo wariye kandi n’Abanyarwanda baciye umugani ngo ‘ikirima ni ikiri mu nda’ ndetse ngo ‘umudiho uva mu itako.’
Ikiribwa cya mbere rero cyubaka umubiri ni amagi.
Amagi: Afite ibyubaka umubiri byinshi kandi bitarimo ibinyamavuta byinshi. Amagi kandi agira ubwoko bwa vitamin bita B n’ikindi kinyabutabire gifitiye umwijima akamaro kitwa choline.
Choline iboneka no mu nyama zisanzwe, mu mafi, ibishyimbo, no mu mboga.
Amagi kandi agira ikinyabutabire bita leucine gituma inyama z’umubiri zibyibuha, ibi bikaba ari ingenzi cyane ku bantu bakora imyitozo isaba ingufu. Mu cyaro borora inkoko zitera amagi, abo mu mujyi bakayahaha. Ibi bivuze ko Abanyarwanda benshi bashobora kubona amagi.
Itako ry’inkoko:
Itako ry’inkoko rifite byinshi rifasha abantu mu kubaka umubiri. Naryo rifite vitamins na proteins zikenewe mu gutuma inyama z’umubiri w’umuntu zibyibuha bityo abakora imyitozo cyangwa akandi kazi gasaba imbaraga bikabagirira akamaro.
Inyama y’inkoko igira vitamin bita B6. Iyi ni vitamin ifasha umubiri w’umuntu gukora neza haba mu gihe cy’imyitozo ngororamubiri y’ababigize umwuga ndetse no kubabikora batarabigize umwuga.
Ibishyimbo:
Ibishyimbo ni ikiribwa Abanyarwanda benshi bakunda kuko ku mwaka Umunyarwanda wariye ibishyimbo bike, arya byibura ibilo 20. Ibi bituma baba aba mbere ku isi barya ibishyimbo byinshi.
Abahanga mu mirire bavuga ko ibishyimbo bifite proteins nyinshi kandi z’ingirakamaro ku bantu bakoresha imbaraga nyinshi mu kazi kabo.
Ibi birumvikana iyo wibutse ko Abanyarwanda benshi bagihingisha isuka, kandi bisaba imbaraga z’umubiri nyinshi.
Bikize kandi ku butare, phosphore, Magnesium na Vitamin K izwiho gutuma amaraso avura iyo umuntu akomeretse nta ve cyane ngo bibe byamuhitana.
Ifi:
Amafi nayo ni ingenzi mu kubaka umubiri. Amafi menshi akize kuri vitamin A na B. Amafi kandi agirira akamaro abantu bose ariko cyane cyane abana n’abageze mu zabukuru kuko baba bafite ubudahangarwa budakomeye.
Afasha abageze mu zabukuru kugira amaso abona neza, ariko nanone ibi bigaterwa n’igihe batangiriye kuyarya.
Amafi nka Tunga, Salmon, Tirapia n’ayandi yose ni ingenzi.
Icyitonderwa: Kubaka umubiri ntibivuze kugira umubyiburo ukabije! Umubyibuho witwa ko ukabije iyo umuntu afite ibinure byinshi bitewe n’uko arya cyangwa anywa ibintu bikize kuri proteins nyinshi ariko ntikoreshe umubiri we ngo ugire icyo utwika n’ibyo usigarana.
Ibi bituma aba ashobora kurwara indwara zirimo umwijima, umutima n’izindi.
Imyitozo ngororamubiri ni ngombwa kugira ngo umuntu agire ubuzima bwiza, amaraso ye atembere neza kandi ace ukubiri n’indwara zitandura ariko zica.


text:
Umunsi umwe, abantu benshi bamuniganagaho bashaka kumva ijambo ry’Imana; naho we akaba ahagaze ku nkombe y’ikiyaga cya Genezareti. Nuko abona amato abiri ku nkombe y’ikiyaga; abarobyi bari bayavuyemo boza inshundura zabo. Ajya mu bwato bumwe bwari ubwa Simoni, amusaba kubutsura gato. Nuko aricara, maze yigisha abantu ari mu bwato.
Amaze kwigisha, abwira Simoni ati «Erekeza ubwato mu mazi magari, murohe inshundura zanyu, murobe.» Simoni aramusubiza ati «Mwigisha, twagotse ijoro ryose, ntitwagira icyo dufata, ariko ubwo ubivuze, ngiye kuroha inshundura.» Baraziroha, maze bafata amafi menshi cyane, inshundura zabo zenda gucika. Barembuza bagenzi babo bari mu bundi bwato ngo babafashe. Baraza, buzuza amato yombi, bigeza aho yenda kurohama.
Simoni Petero abibonye, apfukama imbere ya Yezu, avuga ati «Igirayo, Nyagasani, kuko ndi umunyabyaha!» Koko, ubwoba bwari bwamutashye, we na bagenzi be, babonye ayo mafi yose bari bamaze kuroba. Barimo Yakobo na Yohani bene Zebedeyi bagenzi ba Simoni. Nuko Yezu abwira Simoni ati «Witinya, kuva ubu uzajya uroba abantu.» Nuko bagarura amato yabo ku nkombe, basiga aho byose, baramukurikira.


text: Igishushanyo Mbonera Igishushanyo mbonera cyimbyino yabayapani. Abayapani bagiye barundanya amabara kuva kera kugirango bagaragaze ibintu byera. Nanone, guteranya impapuro hamwe na siloettes kare byakoreshejwe nk'ikintu cyerekana ubujyakuzimu bwera. Nakamura Kazunobu yateguye umwanya uhindura ikirere uhindura amabara atandukanye hamwe na kare "kurunda" nka motif. Ibibaho biguruka mu kirere byibanda ku babyinnyi bitwikiriye ikirere hejuru yumwanya wa stage kandi byerekana isura yumucyo unyura mumwanya udashobora kuboneka udafite panne.


text:
Abasenyewe n’ibiza kubera gutura ahabi, baragirwa inama yo kudasana inzu zabo
Yanditswe na UHORANINEMA ANITHA
Minisitiri w’Ubutegetsi bw’Igihugu Francis Kaboneka yagiriye inama abasenyewe n’ibiza yo kudashaka uburyo bwo gusana inzu zangiritse, ahubwo abasaba gushaka uburyo bwo kuva mu manegeka bakajya gutura ahabugenewe, kuko kwemerera abatuye mu manegeka gusana ni ugushyira ubuzima bwabo mu kaga.
Ikibazo cyo gusana no kubaka ni kimwe mu bibazo byagiye bigarukwaho cyane n’abatuye Umujyi wa Kigali mu cyumweru cy’umujyanama ubwo abajyanama begeraga abaturage kugira ngo bumve ibibazo bafite bishakirwe umuti. Iki kibazo kiri mu byahuriweho n’abaturage benshi bo mu turere twose tugize Umujyi wa Kigali (Gasabo, Nyarugenge, Kicukiro); nkuko byatangajwe na Perezida wa Njyanama y’Umujyi wa Kigali Rutabingwa Athanase ubwo yagarukaga ku byakozwe ndetse n’umusaruro wavuye mu cyumweru cy’umujyanama.
Minisitiri Kaboneka yavuze ko nubwo kubaka no gusana ari uburengenzira bw’Umunyarwanda iyo yabisabye ubuyobozi, yujuje ibyangombwa; ariko umuntu usana yasenyewe n’ibiza kubera ko atuye mu manegeka, aba ari kwishyira mu bibazo bikomeye, kuko gusana ibyangijwe n’ibiza utakemuye ikibazo cyatumye ibiza biba nta cyo bikemura ahubwo ni ukwishyira mu byago kuko n’ubundi bya biza iyo bigarutse nta bwo bibura kongera gusenya.
Yagize ati “Gusana no kubaka ni uburenganzira bw’Umunyarwanda iyo yabisabye yujuje ibyangombwa, ariko nagira ngo nsabe inzego z’ubuyobozi n’abaturage muri rusange ko gusana wasenyewe n’ikiza utakemuye ikibazo cyatumye cya kiza kiba ari ukwibeshya. Urugero uri umurage utuye mu manegeka igipangu cyawe cyasenywe n’ikiza inama tukugira nka Leta ni ukuva muri ayo manegeka. Abayobozi namwe tubagira inama ko mudakwiye kumwemerera gusana igihe akiri mu manegeka .”
Yakomeje avuga ko igihugu kitifuza ko umuturage yakwemererwa kwishyira mu kaga bamureba, ahubwo ubuyobozi bumureberera ni bwo bumugira inama y’icyo gukora kandi kimufitiye umumaro nkuko ari inshingano zabwo.
Abaturage barasabwa kuba maso muri ibi bihe ibiza byabaye byinshi, kandi n’ubu bikigaragara kubera ko hagiye hagaragara ingaruka nyinshi. Ubwiwe n’abayobozi ko atuye mu manegeka ntakwiye kumva ko ubuyobozi bumwanga, ahubwo akwiye kumva ko ari ukugira ngo baramire ubuzima bwe, abeho neza nk’abandi.
Minisitiri Kaboneka kandi aragereranya gukodesha mu manegeka nko kwigurira urupfu. Abakodesha baragirwa inama ko bakwiye kujya babanza kureba neza ko aho bagiye kwishyura inzu atari mu manegeka cyangwa ahandi hashyira ubuzima bwabo mu byago mu bihe by’ibiza, kuko hari ibibazo byagiye bigaragara by’abantu bagiye bakodesha ahantu hatameze neza muri ibi bihe by’ibiza, ni yo mpamvu bikwiye kwirindwa. Ntibikwiriye nk’Abanyarwanda kwishyira mu kaga kandi ubireba.


text:
Byavuzwe ubwo Itorero rya Union des Eglises Baptiste au Rwanda, UEBR, ryari rimaze koroza inka 18 n’ihene 80 abaturage bo mu Karere ka Ruhango aho rikorera.
Abarojwe amatungo barimo abasanzwe basengera kuri UEBR Paruwasi ya Gikoma n’abandi basengera mu yandi madini ariko batuye hafi aho.
Pasiteri uyobora UEBR Paruwasi ya Gikoma, Mbarubukeye Jean Damascene, yavuze mu byo bakora harimo kwigisha abaturage gusenga no kubaha Imana ariko no kubaho neza kuko roho nzima igomba gutura mu mubiri muzima.
Ati “Mu bikorwa twagiye dukora harimo kujijura abaturage batuye hafi y’aho dukorera, tubigisha kwizigamira mu bimina n’amatsinda, amashuri nayo yaritabiriwe. Abakristo muri rusange tubasaba gukomeza gukora basenga, bakora n’imirimo y’amaboko kugira ngo bakomeze gutera imbere.”
Bamwe mu baturage bahawe inka bavuze ko zigiye kubafasha guhindura imibereho yabo ikarushaho kuba myiza.
Mukaneza Christine ati “Nk’umuntu utari ufite itungo ndishimye, ngiye gukora niteze imbere kuko mbonye ifumbire n’amata. Nzahinga neze nihaze mu biribwa kandi niteze imbere.”
Karemera Théogène we yavuze ko yishimira ko itorero UEBR ridahugira mu kubasaba icyacumi n’amaturo gusa, ahubwo ryita no ku mibereho yabo.
Ati “Ndumva nezerewe cyane nshimira iri torero kuko ryakomeje kutuba hafi rititaye ku kuvuga ngo uyu ni umukristo wacu.”
Umuyobozi wungirije ushinzwe imibereho myiza y’abaturage mu Karere ka Ruhango, Mukangenzi Alphonsine, yavuze ko gahunda yo guha inka abaturage bayitezeho impinduka nziza mu mibereho yabo, asaba abanyamadini gukomeza umurongo wo guteza imbere abaturage.
Yagize ati “Abanyamadini n’amatorero ni abantu dufatanyije mu kwereka umurongo mwiza abaturage bagomba kugenderaho, kuko ntabwo twifuza kugira umuturage w’umukene. Turabasaba gukomeza ubufatanye.”
Inka 18 n’ihene 80 zahawe abaturage zifite agaciro k’asaga miliyoni 12 Frw. mu byo bigejejeho, abaturage baba mu matsinda bamaze kwizigamira 6,840,000 Frw. Byose babufashwamo n’itorero UEBR ku nkunga ya Compassion International.
Usibye ibikorwa byo guha abaturage amatungo, mu gihugu hose bafasha abana 104,770 kubona ibikoresho by’ishuri no kubatangira amafaranga y’ishuri. Mu 2020/21 bishyuriye ubwisungane mu kwivuza imiryango itishoboye 269 340.


text:
Abakolosayi
Nibigaragara ko Abakolosayi berekana umutwaro wa Paulo: wo kurwanya umwuka w’ikinyoma (Gnosticism) uyu mwuka w’inyigisho z’ikinyoma wahakanaga ubumana bwa Kristo, kandi mur’iki gitabo harimo byinshi birengera ubumana bwe (reba 1:15-20) ariko harimo n’ibindi bice by’ingenzi.
Igice cya kabiri kigaragaza uko umukristo aba atunganye iyo ari muri Kristo Yesu, kandi yuko nta kindi kiba gikenewe kongerwa kubyo yakoze. Igice cya gatatu cyubaka kuri ibi kigaragaza imbaraga z’ubufatanye.
Dore incamake yiki gitabo cy’Abakolosayi;
I. Imyizerere: Ubumuntu n’imirimo bya Kristo (1:1-2:3)
II. Impaka(polemical): ibibazo byinyigisho zibinyoma zirwanya umucyo n’ubumwe bwa Kristo.
III. Ibikorwa:ibikorwa by’abizera muri Kristo (3:5-4:6)
IV. Ibya Paulo bwite: Imigambi nagahunda y’intumwa Paulo (4:7-18)


text:
Igitabo cya Yuda.
Yuda mu rurimi rw’ikigereki ni “Judas” rimutandukanya na Judas w’umugizi wa nabi. N’umuvandimwe wa Yakobo hamwe nibyo kandi, dukeka ko ari mwene se wa Yesu, yivuga ko ari umugaragu w’imbata wa Kristo” Yuda yashatse kwandika ku gakiza kacu ariko aza kwandika aburira abantu ku nyigisho z’ibinyoma zari zitangiye kuzura mw’Itorero.
Yashishikarizaga abera ko baguma mu kwizera, umwanzi waho nanone, yari za nyigisho z’ibinyoma (Gnosticism) ariko zo zikaba zongeweho ikindi yuko “ibintu byose byo ari bibi, ariko ibyo mu mwuka byose ni byiza, tugomba kwita kubyo mu mwuka ariko tureke imibiri yacu ikore ibyo yifuza”. Kuko n’ubundi itazarama.
Mubakristo icyari kibi niki yuko bayoboraga abakristo mu byaha, bagahindura ubuntu bw’Imana ubusa, bajya mu busambanyi. Ingero nyinshi zo mw’Isezerano rya kera zarifashishijwe mungero za Yuda.
Dore incamake y’igitabo cya Yuda.
I. Indamukanyo n’intashyo (1:1-4)
II. Ubusobanuro no kugaragaza abigisha b’ibinyoma (1:5-16)
III. Kurengera no gushima abizera ( 1:17-23)
IV. Umugisha (1:24-25)


text:
Ubusanzwe inkari zigira ibara risa n’umuhondo wererutse, gusa iyo mu mubiri harimo amazi macye zigira ibara ry’umuhondo. Gusa amabara aratandukanye bitewe n’impamvu zinyuranye. Menya ikibitera n'ibyakwereka ko ufite ikibazo mu mubiri bitewe n'ibara ry'inkari zawe.
Inkari zisa gute?
Ubusanzwe inkari zigira ibara risa n’umuhondo wererutse, gusa iyo mu mubiri harimo amazi macye zigira ibara ry’umuhondo. Gusa amabara aratandukanye bitewe n’impamvu zinyuranye:
Iroza cyangwa umutuku
Ibiribwa bimwe na bimwe nka karoti, inkeri, beterave bishobora gutuma inkari zawe zitukura. Gusa bishobora no guterwa n’imiti imwe n’imwe nka rufampin cyangwa phenazopyridine. Igihe cyose ubonye kenshi zitukura ihutire kwisuzumisha kuko hashobora no kuba harimo amaraso. Buri gihe kuba zitukura ntibivuze ko ari ikibazo ariko bishobora kuba ikimenyetso cy’uko urwaye impyiko, ubwandu bw’umuyoboro w’inkari, ikibazo cya porositate cyangwa kanseri.
Orange
Niba ubonye zisa na orange, bishobora guterwa nuko uri gufata imiti irimo vitamini B2 nyinshi, cyangwa se umuti wa phenazopyridine cyangwa isoniazid. Gusa niba utari gufata iyo miti, birerekana ko umubiri wawe nta mazi ufite, cyangwa se umwijima wawe urwaye. Wagana kwa muganga bakagusuzuma.
Ubururu cyangwa icyatsi
Ibi bishobora guterwa n’ibyo wariye birimo aya mabara. Bishobora kandi no guterwa n’imiti nka propofol na promethazine. Ibi bibaye,wagana kwa muganga bakareba ikibazo kiri kubitera.
Urufuro
Utitaye ku ibara zifite, igihe cyose wihagaritse ugasanga zirasohoka zimeze nk’urufuro, biba byerekana ko harimo poroteyine ziri gusohoka. Uba urwaye impyiko. Gana kwa muganga wisuzumishe.
Inkari zigira iyihe mpumuro?
Ubusanzwe ntabwo zigira impumuro ikabije. Icyakora bitewe n’ibyo wariye cyangwa wanyoye zishobora kugira impumuro yihariye. Gusa iyo nta mazi menshi ufite ukanyara inkari z’umuhondo cyane, ziba zifite impumuro nk’iya ammonia, ndetse zinatera uburyaryate mu maso.
Nanone kandi igihe cyose wumvise inkari zifite impumuro idasanzwe, ushobora kuba urwaye diyabete (unyara inkari zihumura), indwara z’umuyoboro w’inkari, ubwandu mu ruhago cyangwa ikibazo ku mpyiko.
Umuntu yihagarika kangahe ku munsi?
Nk'uko dutandukanye ni nako imibiri yacu ikora mu buryo butandukanye. Gusa muri rusange ntibyagakwiye kurenga inshuro 8 ku munsi. Ariko nkiyo wanyoye inzoga cyangwa ibirimo caffeine izi nshuro zishobora kurenga.
Binashobora guterwa n’imiti imwe n’imwe, kuba utwite cyangwa ugeze mu zabukuru.
Icyakora nubona inshuro usanzwe unyara ku munsi ziyongereye bidatewe n’imwe mu mpamvu tuvuze haruguru, bishobora kuba ikimenyetso cyuko ufite uburwayi bwa diyabete, kuba prostate yabyimbye, ubwandu bw’umuyoboro w’inkari, indwara ya vaginitis ku bagore cyangwa ikibazo cy’imikorere y’uruhago.
Icyo gihe muganga niwe uzamenya ikibigutera amaze kugusuzuma, aguhe imiti ijyanye n’uburwayi ufite. Naho n'ubona unyara rimwe ku munsi cyangwa hagashira iminsi utanyara, kandi wanyoye, bizaba biterwa n’uruhago rukora bidasanzwe, naho wagana muganga akagutegeka icyo gukora. Gusa guhindura imirire n’iminywere akenshi birabikemura.
Src:www.healthline.com,www.medicalnewstoday.com


text:
Amagambo Jenerali James Kabarebe yabwiye urubyiruko rwacitse ku icumu. Ntazarusitaze.
27/01/2020, Albert Bizindoli
Mu minsi ishizeabanyarwanda benshi bakurikiye ijambo General James Kabarebe yagejeje ku rubyiruko rwibumbiye mu ishyirahamwe AERG, rihuje abanyeshuri bacitse ku icumu. Ryavugishije benshi menshi. Nifuje nanjye kugira icyo ndivugaho ariko cyane cyane nirebera banyirukubwirwa no kuvugwa : Urubyiruko rw’Abanyarwanda.
Ni byo koko rero ririya jambo riraremereye, bitewe mbere na mbere na nyirikuritangaza : Jenerali James Kabarebe, si umuntu ubonetse wese. Sinzi niba naba nibeshye mvuze ko ari umwe muri bake baha gihugu cyacu icyerekezo. Ijambo risohotse mu kanwa ke ntirishobora gutakara, gupfa ubusa. Igihe cyose riba rifite icyo risura. Na none kandi riba ryerekana umurongo ngenderwaho w’igihugu. Bitabaye ibyo yabibazwa, cyangwe akanyomozwa.
Riraremereye na none kubera ubukana rifite. Nk’uko buri wese yabashije kubyumva, Nyakubahwa arakangurira bariya bana b’abanyarwanda, kuba maso, kutarangara, yewe ndetse hari n’aho abasaba kutazongera guhahamuka ! Kugeza aho nta kibazo gihari. Abo ukunda ni byo ubifuriza : kuba maso, guhuza umugambi, gushyira hamwe.
Aho ibintu bibera agahomanunwa, ni impamvu abashishikaza : Kwitegura guhangana n’urundi rubyiruko rw’Abanyarwanda. Icyaha cyabo ? Aho bavukiye cyangwa se bakuriye, abo bakomokaho ! Uyu mujyanama wa Perezida wa Repubulika, atekereza ko amateka y’ u Rwanda ahora yisubiramo, ko kuba we yarahoraga ahangayikishijwe no gusubirana ubutegetsi mu Rwanda, nta yindi mpamvu ituma abana b’impunzi baba aba mbere, nta yindi mpamvu ababyeyi babo bakora bakiteza imbere : Ni uko bashaka gusubirana ubutegetsi mu Rwanda. Ariko abantu bose bategeka u Rwanda bigashoboka ? Nta bundi buryo twarubanamo ?
Icyo mbivugaho :
Ikibazo si uko abanyeshuri bacitse ku icumu rya jenoside bisuganya, bishyirahamwe. Barabikeneye. Akanya ko guhozanya, kwibuka no kurira ababo baragakeneye. Nta n’ikibi gihari ko bashaka kwisungana, gufashanya, ngo biteze imbere. Abanyarwanda twese twakabibafashijemo, turabibagomba. Nta we byakagombye gutera ipfunwe. Au contraire.
Ruriya rubyiruko rwihishemo ingufu z’igitangaza zishobora kuvana u Rwanda mu makuba rumazemo imyaka itari mike. Ni ho bakomoka ba Diane Rwigara, Gallican Gasana, Aimable Karasira, Cassien Ntamuhanga, Kizito Mihigo, Callixte Nsabimana, n’abandi benshi. Abasore n’inkumi bagaragaje ingufu zidasanzwe : ingufu z’urukundo, urukundo rwiyibagirwa rugashyira imbere u Rwanda n’Abanyarwanda. Ese nta bandi babihishemo ? Ngira ngo aho ni ho ikibazo gikomeye kiri muri iyi minsi!
Ibi mvuga kuri uru rubyiruko ndabivuga no kuri rwene wabo rwarokotse amashyamba ya Kongo, n’indi mihanda yose, ubu rukaba rwicaye mu bihugu by’amahanga. Ndabivuga na none ku rubyiruko rwakuze rwirirwa mu nzira ijya kuri Komini agasuperi ku mutwe, rushyiriye ingemu abakabaye ari bo barutunze. Nta kibi gihari ko na bo bashaka kwisungana, gufashanya, ngo biteze imbere. Abanyarwanda twese twakabibafashijemo, turabibagomba. Nta we byakagombye gutera ipfunwe. Au contraire.
Aba na bo kimwe na bariya navuze haruguru, bafite inararibonye, ubushishozi, ubushobozi, ubwitange u Rwanda rukeneye. Ndatekereza nkabariya basore bo muri Jambo Asbl nka Ruhumuza Mbonyumutwa, Gustave, Robert Mugabowindekwe, …ntibagiwe na ba Denise Zaneza, Claude Gatebuke, … aba kimwe na ba Sankara u Rwanda rurabakeneye !
Urubyiruko rw’u Rwanda, rwaba ururi hanze, rwaba ururi mu gihugu, mu moko yose agize abanyarwanda, mu turere twose tugize igihugu, icyo bahuriyeho bose ni ihurizo rikomeye ry’inzangano zakururumbye, zigasamba mu mitwe, no mu mitima ya « générations » zababanjirije, bakaba bashaka kuzibaraga.
Aho kubigisha gukunda igihugu, barabasaba kwishakamo ingufu zo kwangana, gukumira, kwihimura, …ibituzabikizwa n’iki koko ?
Ariko iyo numvise Mwenedata, nkumva Karasira, nkumva Rwigara, nkumva Nsabimana (Imana imurinde), yewe na Bamporiki mu bwisanzure buke afite, nkasoma ibyo Ruhumuza yandika, … numva mfite icyizere ko urubyiruko rwacu ruzasoza ururugamba rw’urukozasoni.
Sinasaba abakuru, ngo nibagirwe ubupfura barukinguruke, kuko naba nta igihe, ni rwo ngiye kwisabira ibintu 2 :
- Kwima amatwi abarushuka bashaka kurushora mu ntambara z’urudaca. Harya ngo ni buri myaka 30 mon Général? Exactement le passage d’une génération à une autre !
- Nimushakane mwebwe ubwanyu, muganire, mubwirane u Rwanda mwifuza, mutekereze n’uburyo mwarugeraho. Tuzabafasha Imana izabafasha.
Ntimuzarage abana banyu u Rwanda mwavukiyemo.
Albert BIZINDOLI
Le 27 janvier 2020
No Comments Yet
Laisser un commentaire
Vous devez être connecté·e pour rédiger un commentaire.


text:
Nkunda kureba sinema zerekana uko inyamaswa zihiga. By’umwihariko ariko njya nitegereza cyane uko Intare zitwara iyo zirimo guhiga izindi nyamaswa. Sinibuza guseka cyane iyo mbonye intare isimbukiye imbogo ariko byagera aho izindi mbogo zirukaga zihunga zigasa n’iziyunguye agatekerezo, zigahagarara, zikisuganya, zigasubira inyuma gutabara iyazo yasigaye mu nzara z’intare! Nta gishimisha nko kureba ukuntu intare Umwami ishyamba yiruka ibebera, ikimwaro cyayibanye cyinshi!
Muri iyi minsi mwaba muri kwitegereza Paul KAGAME ngo murebe uko asa kandi agenza nk’intare yamwaye ??!!
I.IKIMWARO CYA PAUL KAGAME
Uyu munyagitugu yarabanje avuza iyabahanda, abeshya Abanyarwanda n’ isi yose ngo nibamurebe mu maso ngo ni umudemokarate w’akataraboneka. Ngo nta nyota y’ubutegetsi afite nk’abahutu bamubanjirije. Ngo manda ebyiri yemererwa n’Itegekonshinga nizirangira mu mwaka wa 2017 ntazakenera kurihindura ngo yihambire ku butegetsi!
Ntibukeye kabiri, yadukana agashya ko kwikoreza abaturage bagowe ibiseke ku ngufu ngo babijyane mu Ntekonshingamategeko kwerekana ko bamukunda byarenze igipimo; akomereza ku kwinginga abakecuru ngo nibaririmbe kandi babyine ko rwose KAGAME ari murumuna wa Yezu Kristu; naho “Abacukuzibimisarani” bo bahindurirwa akazi, bahabwa “mikoro” ngo bazenguruke igihugu cyose bomongana ngo” KAGAME atariho u Rwanda ntirwabaho! Ngo niwe wenyine wavukiye gutegeka, abandi benegihugu bose bakaba bagomba kwiheshereza agaciro mu kumubera abagereerwa n’inkomamashyi”! Ibyo twese twarabibonye turumirwa, Abazungu bari barizeye KAGAME bo baranyonyomba, bikuriramo akabo karenge, umwe umwe nta nduru!
Ingaruka zo gutegekwa n’”Umunyakinyoma utagira indangagaciro n’imwe yubaha”, ubu nizo rero zikomeje kujya ku kabonabose. Kwihishira byarangiye! Reka twibutse bine mu bimenyetso simusiga byagaragaje ko twinjiye mu bihe bidasanzwe:
(1) Mu Ukuboza 2015 KAGAME yategetse ko Itegekonshinga risuzugurwa burundu,kugirango rimwemerere kuzaba umwami w’u Rwanda ubuziraherezo.
(2) Ingingo ya 25 y’Itegekonshinga igena ko nta mwenegihugu ugomba kubuzwa gutahuka mu gihugu cye, Paul KAGAME yategetse ko itazongera gukurikizwa ukundi. Byagaragaye cyane taliki ya 23/11/2016 ubwo yafataga icyemezo kigayitse cyane cyo gucira ishyanga Padiri Thomas NAHIMANA, Nadine Claire KASINGE,Venant NKURUNZIZA na KEJO MAHIRWE Skyler bari biyemeje gutahuka mu Urwababyaye bagiye gufasha Abanyarwanda guharanira uburenganzira bwabo. Ubwo KAGAME yaduhezaga ishyanga yishuka ko abatuye mu gihugu imbere bose yarangije kubatera ubwoba bidasubirwaho,ko ntawe uzatinyuka kumuhangara mu matora y’umukuru w’igihugu yo mu 2017.
Icyo atamenye ni uko ubushake y’impinduka bwarangije kuzura mu mitima y’abanyarwanda batagira ingano.
Ntiyamenye aho Diane RWIGARA ateye aturuka, ntiyigeze anamenya uko uwo mwari yatojwe ibya politiki n’amarira y’akarengane yahogoje Abanyarwanda benshi! Kuko batari bamwiteguye, kumucecekesha byakomeje kubera KAGAME n’Agatsiko ke ingorabahizi.
- AYA MARIRA YATEWE N’UMUGAMBI MUBISHA WA KAGAME YO KURIMBURA UMURYANGO WA RWIGARA, HARI AHO AHURIYE N’UYU MUKWABU WO GUFUNGA ABAYOBOZI BA FDU BARI I KIGALI?
Gutoteza umuryango wa RWIGARA hagamijwe kuwutindahaza no kuwurimbura bifitanye isano n’umukwabu wo gufata no gufunga abayobozi ba Opozisiyo y’imbere mu gihugu bo mu bwoko bw’Abahutu. Ntiriwe ndondogora reka mbabwire uko tubibona mu tugingo 5 gusa dukurikira.
1.Mu gihe abaturage bari bataribagirwa uko KAGAME yagaraguye mu biziba kandi amurenganya umusore Abanyarwanda twese twakundaga witwa Kizito MIHIGO, yadukiriye Diane RWIGARA n’umuryango we . Mu gutoteza Nyakubahwa Kandida Perezida Diane RWIGARA n’umuryango we ku mugaragaro kandi mu buryo bugayitse cyane, buteye agahinda, ubwoba n’umujinya, Paul KAGAME yivuyemo bidasubirwaho. Yashyize umukono ku bisanzwe bizwi! Yeretse abenegihugu bo mu bwoko bw’Abatutsi, ko amaraso yabo ntacyo amubwiye, ko abatanze utwabo bagatera inkunga umutwe w’Inkotanyi mu ntambara yatangiye ku ya 1/10/1990 nta kandi gaciro bafite mu maso ye, uretse kumubera ibitambo akeneye! Mu yandi magambo KAGAME yahumuye amaso ya ba Batutsi bake cyane bari batarasobanukirwa, bakaba bacyishuka ko KAGAME aribo yarwaniye, ko ari Umukiza wabo! Mu kugaraguza agati umuryango wa RWIGARA ku kabonabose KAGAME noneho yerekanye uwo yariwe kuva mu ntangiriro: icyo yishakiraga ni UBUTEGETSI kugira ngo abwifashishe maze asahure igihugu, yibere umuherwe ndetse w’umunyamurengwe, we n’umuryango we gusa basezere ku bukene, buri mwana we ajye agenda muri LANDCRUISER y’akataraboneka, mu gihe abana ba rubanda itanga imisoro baribwa n’ingona bagiye kuvoma ibiziba byo kunywa!
2.Icyatunguye KAGAME, ni ugutahura ko Abanyarwanda bamuzi neza, ko biteguye no kumubwiza inaninarimwe (Résistance à l’oppression). Ngira ngo yaguye igihumura abonye neza ko babandi yari yarabeshye ko yakijije bamuzi nk’AKAMASA KAZACA INKA kugeza n’igihe amarira y’umubyeyi uri mu kaga ashyize ahagaragara kwa kuri abanyarwanda bose bazi ariko batinyaga kuvuga kwerekeye Kagame n’Agatsiko ke kitwaje intwaro: “MURI INTERAHAWE Z’UBUNDI BWOKO”! Mambo kwisha!
3.Dore icyo gufata abayobozi ba Opozisiyo bo mu bwoko bw’Abahutu bisobanuye:
Kagame ni umugome ariko si impumyi, si n’igipfamatwi! Yamaze kubona ko ubutindi bwinshi yashyize muri gahunda yo kurimbura umuryango wa RWIGARA bugiye kumubyarira amazi nk’ibisusa ku buryo budasubirwaho aherako atangira ya “makinamico asanganywe” bo bita “AMAKATA”, mu rwego rwo kuyobya uburari no kurangaza abanyarwanda:
(1) Mu gufunga abanyapolitiki bo mu bwoko bw’Abahutu, KAGAME agamije kugerageza guhumuriza no kongera guhuma amaso Abatutsi barangije kumubona nk’ “INTERAHAMWE Y’UBUNDI BWOKO”. Arashaka kubabwira ko “atari we mwanzi w’Abatutsi”. Ko umwanzi wabo ari umuhutu wese, wa wundi wabishe kandi n’ubu akaba agifite umugambi wo kubatsemba! Mwibuke “IKIBAZO-NCENGEZAMATWARA” cyuje urwango Paul KAGAME aherutse kwandikisha ku kinyamakuru cye gishya cyitwa INKOTANYI: “Quelle ethnie est considérée comme responsable du génocide des Tutsi en 1994 au Rwanda? « (« Ni ubuhe bwoko buzwiho kuba bwaratsembye Abatutsi mu mwaka w’1994?” Biragaragara neza ko Kagame ari muri « stratégie » y’amacakubiri, agendereye guteranya Abahutu n’Abatutsi kugira ngo hatagira utabara undi mu gihe abagabyeho igitero.
(2) Gushinja Abayobozi ba FDU ko bari gukorana n’imitwe y’abahutu ishaka gutera u Rwanda iturutse mu gihugu “kitazwi”(!) ni ugushaka kuvumbura ubwoba n’umujinya w’Abatutsi abashyira imbere igikangisho cy’uko Abahutu bashobora kugaruka ku butegetsi. Icyo agamije ni ukugira ngo Abatutsi bamutereye icyizere muri iyi minsi bamugarukire, hato badatera intambwe yo kwiyemeza gufatanya n’Abahutu bo muri Opozisiyo bashaka guhirika ubutegetsi bwe bw’igitugu gikabije.
(3) Gufungwa kwa bariya Bahutu bo mu ishyaka rya Victoire INGABIRE UMUHOZA uheze muri gereza arengana, ntihagire ubikinisha, kuko mu kandi kanya amaraso yabo araba ashobora kumenwa kuko KAGAME ayakeneye kugira ngo yongere yerekane nyine ko abereyeho kuba Umukiza na Nyagasani urinda umutekano w’Abatutsi. Mu mutwe wa KAGAME ufite uburambe mu kwiyuhagiza amaraso, nta kundi yakoozwa amaraso ya RWIGARA adakarabye aya Bonifasi Twagirimana na bagenzi be!
(4) Hagati aho birashoboka ko umuryango wa RWIGARA wahabwa agahenge by’akanya gato ariko baritonde…ntabwo KAGAME wacuje RWIGARA ubuzima, agasenya amagorofa n’amazu bye, agafunga inganda, agafatira amakonti, agashyira umupfakazi n’impfubyi mu mapingu agamije kubivugana rwihishwa…ntabwo azabareka gutyo gusa kuko mu by’ukuri bamukojeje isoni! Intare yamwaye…muyitege!
(5) Gusa ubwo abanyarwanda bamaze kumenya ufite uburambe mu koga mu maraso yabo, baramutse bagize ubwenge burenze ubw’imbogo ho gato bamuviraho inda imwe, agasoma nkeri cyangwa akibira ubutazuburuka. None se ngo iyo ukomeje guhishiira umurozi ntakumaraho urubyaro?
UMWANZURO
Ibihe bya politiki iyi ntindi ngo ni “Manda ya gatatu itemewe” yinjijemo Abanyarwanda birakomeye cyane kandi ntibisanzwe. Birasaba ko abanyarwanda barekera aho kuzarira ahubwo bakihutira kugira imyitwarire mishya: bagakanguka, bagahaguruka, bakagira icyo bakora KIDASANZWE.
Mu bihe bisa nk’icyo tugezemo, na YEZU KRISTU ubwe yageze aho abwira Intumwa ze ati: “Ubu noneho… n’udafite inkota nagurishe igishura cye, maze ayigure” Luka 22,36.
Banyarwanda, Banyarwandakazi, iyaba uyumunsi mwakundaga mukumva ijwi rye, ntimunangire imitima yanyu!
Murakarama.
Padiri Thomas Nahimana.
Perezida wa Guverinoma y’u Rwanda ikorera mu buhungiro.


text:
Inyigisho yo ku cyumweru cya 26 gisanzwe, giharwe, C, 2013
Ku ya 29 Nzeli 2013 – Mwayiteguriwe na Padiri Cyprien BIZIMANA
AMASOMO: 1º. Am 6, 1a. 4-7; 2º. 1 Tim 6, 11-16; 3º. Lk 16, 19-31
Kuri iki cyumweru, YEZU KRISTU ashatse kutwibutsa ko nta kindi tubereyeho usibye guharanira ubugingo bw’iteka. Nta gushidikanya twese tuzaburonka ku bw’Impuhwe ze z’igisagirane. Izo mpuhwe ariko ntizivanaho ubushake bwacu. Imana iduhamagara twese muri YEZU KRISTU, ariko si ko twese tubangukirwa no kuyikiriza. Hari ubwo duhibibikanira ibyo ku isi tukibagirwa ko iby’ijuru na byo biharanirwa ndetse cyane kuko bisaba imbaraga ndengakamere no kwigobotora ibitugota biturangaza. Twaba twararuhiye iki niba kuri wa munsi tuzakanura amaso nka wa mukungu wapfuye akicuza bitagishobotse?
Mu isomo rya mbere n’Ivanjili, Nyagasani agamije gucyamura abakungu muri iyi si, abo bose bakize maze bagaterera agati mu ryinyo batazi ko n’umukiro wabo wose uturuka ku byo Imana yaremye. Kimwe mu bitesha abantu umwanya bakarangara rwose, ni uguhibibikanira kwambara neza no kurya neza. Amosi yaburiye abituriye mu mazu meza bakiyambarira neza bakagandagaza mu ntebe nziza z’amadiva, bakarya neza by’agatangaza, bakimeza neza mu mariri akozwe mu mahembe y’inzovu. Iyo mibereho y’ubunyacyubahiro barimo, ntiyatumaga bareba abakene ngo babe babagoboka. Ivanjili na yo yagarutse ku bantu b’abaherwe batita ku bakene kandi bakibwira ko bashyikiriye badakeneye kuyoboka Imana Umuremyi wabo. Uko ibyabo bizarangira, YEZU yabigaragaje asobanura ko umukungu yapfuye bakamuhamba, ibyo yiratanaga byose bikaba birarangiye. Kuba yarageze ikuzimu agashavuzwa nububabare butagira uko buvugwa, bitugaragariza ko umuntu adapfa buheriheri, ko akomeza kubaho neza cyangwa nabi bitewe n’uko akiri ku isi yabayeho ari mwiza akunda Imana kuruta byose cyangwa se bitewe n’uko yabayeho ari gica nk’umurozi w’ibisebe.
Umugani ugana akariho. YEZU KRISTU ntaca imigani yivugira gusa. Dore umuriro w’iteka ubaho: ni wo abamurwanya banga kwemera ineza ye bazakongokeramo ubuziraherezo. Ijuru na ryo ribaho, ni ryo Lazaro wahoze ari umukene aganjemo. Igihe tugihumeka, dusabe imbaraga zo guhitamo neza ijuru aho kwiroha mu muriro dushukwa na Sekibi twibwira ko dukeye kuko twambaye neza cyangwa twariye neza! Rero kubera Sekibi no kwambara neza bisigaye byirengagizwa hagamije kwambara uko Shitani ishaka bitandukanye n’amatwara aturuka kuri Roho Mutagatifu. Guhugira muri ibyo ni uguta igihe cyacu no gutsindwa ku rugamba duhamagariwe kurwana.
Intambara y’ukwemera tuzayitsinda nitwitoza kumvira Roho Mutagatifu mu magambo no mu bikorwa. Ni ukwemera imibabaro igihe imibereho yacu ari uko amateka yayidushyikirije. Ni ukugira umutima wita ku mibabaro y’abandi tugerageza kubafasha uko dushoboye kuko natwe ntacyo twagezeho ku bwacu. Gutsinda intambara y’ukwemera ni ukubabara ariko tukirinda guha urwaho Sekibi mu buzima bwacu. Igishuko cyose kituzaho kiza akenshi cyifitemo rukuruzi n’uburyohere bubereye kamere yangijwe n’ubushukanyi bwa Sekibi. Gutsinda isi ni ukumenya kwitarura ikintu cyose kidutesha igihe kitubuza kuzirikana ibyiza YEZU KRISTU atubuganizamo uhereye ku masakaramentu yose duhabwa akadutera imbaraga mu rugendo turimo tugana ijuru.
YEZU KRISTU asingizwe kandi atube hafi kugira ngo twigobotore ibidushuka byo kuri iyi si. Umubeyi Bikira Mariya waranzwe n’ubudahemuka ijana ku ijana aduhakirwe. Abamalayika bakuru Mikayire, Gaburiheri na Rafayire baturwanirire. Abatagatifu bose badushyigikire mu ntambara y’ukwemera.


text:
Ni gute wabasha kuba umuyobozi mwiza?
Nyuma y’ubushakashatsi bwakozwe byaragaragaye ko iki kibazo kibazwa na benshi ndetse ko benshi bifuza kumenya no gusobanukirwa imico imyitwarire cyangwa imimerere ikwiriye umuyobozi mwiza.
Agakiza.org twagukusanirije iby’ingenzi byagufasha kuba umuyobozi mwiza w’indakemwa kandi ubereye.
Umuyobozi w’umunyakuri, w’umuhanga kandi ufasha abandi kugera ku ntego, nkuko umu filozofe (Psychologist) ndetse n’impuguke mu miyoborere Ronald E.Riggio abivuga uyu niwe wa nyawe ariko hariho n’izindi ndangagaciro nyinshi zimwe muri zo tugiye kuzibabwira.
1. Kubanza kwimenya
Agomba kwisobanukirwa neza
Uku kwimenya kurajyana no gusobanukirwa neza neza imiterere yawe ukamenya aho imbaraga zawe ziri naho intege nke zawe ziri,
urugero: ngira umujinya ngatuka abo nyobora, ndakererwa, singira kwihangana …
ibi byose hamwe n’ibindi ugomba kubanza kubimenya mbere hanyuma wowe ubwawe ukanafata iya mbere ukabishakira ibisubizo
urugero: Niba ugira umujinya ugatukana noneho ubutaha nugira umujinya aho kugira ngo utukane ujye ugerageza guceceka cyangwa wimuke uve aho uri wenda uragaruka byahindutse urebe ko bitazatanga umusaruro n’ibindi n’ibindi. Sibyiza rero kugaragariza intege nke zawe mu maso y’abo uyobora byagutesha agaciro.
2. Kuba ikitegererezo
Ni ikitegererezo mubyo akora
Umuyobozi ukwiriye agomba kuba ikitegererezo mu byo avuga n’ibyo akora ntabe nka wawundi ngo mwumve ibyo mvuga ntimurebe ibyo nkora. Ibyiza ni ugukora neza kuruta kubivuga mbese agomba guhora ari wa wundi umuntu wese yifuza kumera nkawe.
3. Gukunda abo ayobora
Akunda abo ayobora
Udakunda abo uyobora byanakugora kubayoborana ubugwaneza, hari ubwo bizaba ngombwa ko ufata ibyemezo mbese wafata ibyemezo binoze kubantu udakunda hari ubwo wasanga ubakandamiza cyangwa ukabababaza kuko utabakunda, ariko niba koko ubakunda bizasaba ko rimwe na rimwe yishyira mu mwanya wabo hanyuma niba ari imyanzuro wabafatiye uvuge uti “arinjye?” Ibi bizatuma muba incuti bityo bakugirire ikizere kuko baziko utari umwanzi wabo nubwo ubayobora.
4. Kumva no kumenya kuvugana ineza
Kumenya gutega amatwi
Gutega amatwi abo ayobora ni intwaro ikomeye yo kwigarurira imitima yabo hanyuma rero yajya no kubasubiza ntabahutaze akabasubizanya ineza, urugero niba ari mukazi ntagire uyu muco wo kumva no kumenya kuvuga neza bizatuma hari amakosa amwe akorerwa mukazi niba hari uwayabonye yicecekere kuko azi neza ko bishobora ahubwo kumugiraho ingaruka.
Ikindi iyo utega amatwi ubasha no kumeya ibitagenda neza hanyuma mugafatanyiriza hamwe n’abo uyobora kubishakira umuti mbese ntibaguhima murumvikana.
5. Kugira imyitwarire mizima itarimo amanyanga
Umuyobozi ukwiriye yirinda amanyanga no kuriganga mbese akwiye kugerageza kwitwararika muri byose kugira ngo umunsi azahagarara atanga amabwiriza nawe atazagira abamunenga cyangwa bakaba bamusuzugura bitewe n’uko nawe ibyo asaba abandi atabyujuje. Reko umuyobozi mwiza agomba kugira imico itarimo amakorosi.
6. Kumenya gutera imbaraga abo ayobora murwego rwo gutanga umusaruro
Ntajya acika intege
Umuyobozi mwiza agomba kuba umunyembaraga agahora azitera nabo ayobora mbese atari umunebwe kandi adacika intege, akamenya kubatega amatwi akumva ibitekerezo byabo ayobora ntabisubize inyuma bituma bisanga bamwubaha kandi bakamwumvira mubyo abasaba gukora.
7. Gushimira abakoze neza no gutanga ibihembo mu gihe ari ngombwa
amenya gushimira abakoze neza
Kwita kubo ayobora byaba ngombwa abakoze neza akabashimira ndetse byashoboka akabashakira n’ibihembo, biri mu bifasha abakozi guhorana akanyamuneza ndetse no kumva ko bagomba gukomeza gukorana umurava.
8. Kugerageza ibishya
ahora ashakisha udushya
Hariho igihe bizaba ngombwa ko atanga imikoro (Devoirs) ku kintu runaka hanyuma bakazana ibyo bagezeho nabyo bifasha kugira ngo abo ayobora bahore bibona mu mwuka w’ibyo bakora ndetse babikunde, ikindi kandi sibyiza guhora mu bintu bimwe habaho abantu birambira, agerageza gushaka ibishya mbese agomba kuba umuyobozi uhorana udushya kdi twiza kuburyo buri wese ahorana amatsiko noneho y’icyo yazanye, bituma batamurambirwa kandi bagahora bashishikariye kumwumva no kumwumvira.
Nyuma y’ibi byose ariko umuyobozi mwiza agomba kuba akunda Imana kandi ayizera bituma ahora agirira neza abo ayobora atabahutaza kandi akabacira bugufi ntiyumve ko ari uw’igitangaza kabone nubwo abo ayobora ariko baba bamubona.
[email protected]


text:
Kuri uyu munsi tariki ya 16 Kanama nibwo umuryango w’umuraperi Riderman na Agasaro Nadia Farid bizihije imyaka 6 bamaze babanye nk’umugore n’umugabo, Nadia yashimgiye umubano mwiza n’urukundo umgabo we yamuhaye .
Riderman na Miss Agasaro Nadia Farid basezeranye imbere y’amategeko ku itariki ya 24 Nyakanga 2015 mu Murenge wa Kigarama ho mu Karere ka Kicukiro, bakurikizaho gusezerana imbere y’Imana nyuma y’ibyumweru bigera kuri bitatu muri Paruwasi ya Kicukiro ku gicamunsi cyo tariki ya 16 Kanama 2015.
Abinyujije ku rukuta rwe rwa Instagram , Agasaro Nadia yashimiye umugabo we Gatsinzi Emery Uzwi ku izina [Riderman] mu butumwa bwuzuye amarangamutima n’urukundo rwinshi.
Agize ati ’’Imyaka ibaye itandatu tubaye umwe imbere y’Imana n’abantu, Riderman ibaye itandatu umpa urukundo rw inshi bidasanzwe birahebuje kukugira nshuti magara nkunda. Imana yabumbiye umunezero wanjye wose muri wowe maze igihe kigeze Ihuza inzira zacu mu buryo bwayo dore ko Ikora ukwayo Reka nyishimire kuko yakabirije inzozi zanjye muri wowe ubuzima bwange bw’iteka. Uzi ibyo ndi kuvuga.
Imana izaduhe kuzarambana kugeza twuzukuruje amashimwe ku Mana yo ikomeje kurinda isezerano ryacu nzagukunda urudasaza kuko wankunze urudasanzwe ndagukunda n’umutima wange wo. mu ruhande rwawe hari ibyiza gusa".
Imfura ya Riderman yabyaranye na Miss Agasaro Nadia


text:
Ikinyamakuru TMZ cyatangaje ko buri cyumweru Timmermans yasuraga icyo cyanya agiye kureba iyo nguge yiswe Chita, bakagaragarizanya amarangamutima y’urukundo arimo gusomana no gukoranaho ku misatsi.
Ubuyobozi bw’iyo nzu bwavuze ko bidakwiriye kuko hari impungenge z’uko iyi nyamaswa yahindura imyitwarire ikaba nk’ibana n’abantu cyane kurusha uko yaguma uko iri. Ikindi cyari gihangayikishije ngo ni uko iyo myitwarire ishobora kuyigisha zigenzi zayo.
Timmermans amaze guhagarikwa kongera kuyisura yasutse amarira, yibaza uko atazongera gusura iki cyanya mu gihe bagenzi be bazakomeza kuyikora, abwira itangazamakuru ko yari imufatiye runini mu buzima bwe.


text:
Uyu mugabo w’imyaka 95 uzwi ku izina rya Doddapalliah ukomoka muri leta ya Karnataka yo mu Buhinde, yatumye abantu bibaza byinshi nyuma yo kumva ko atigeze agabanya umusatsi kuva akivuka.
Ibi byateje abantu benshi amarangamutima (reaction )kuburyo abantu bamwe bibazaga ibyo, niki cyaba cyarateye umusaza gufata icyemezo cyo kutogosha umusatsi kuva akiri umwana.
Ubwoko butandukanye bwibintu bibera kwisi yose, biragaragara kuri buri wese ko abantu bose bemerewe guhitamo ibyo bakunda, bakurikije amahitamo yabo. Ariko rimwe na rimwe, ibyo umuturanyi wawe ahitamo nibyo akunda ntibishobora kuba uburyohe bwawe bwite, ariko umuntu ubihisemo yari afite impamvu nicyo akunda muri yo mbere yo kubihitamo.
Ibyo bivuze ko abantu bose baremwe bafite amahitamo atandukanye. Ibibazo byinshi byabajijwe abantu ku isi yose, bijyanye ninkuru yuyu musaza wimyaka 95 uzwi nkaDoddapalliah, wakomeje imisatsi ye kuva akivuka kugeza ashaje atayitemye, kugeza ubwo umusatsi upima uburebure bwa metero 24 (metero 7.3).
Doddapalliah ufite umusatsi muremure , kandi akoresha umwenda kugirango awuzingire kumutwe kugirango umureke agende neza. Ndetse n’abantu bamwe bo mu mujyi yavukiyemo wa Molakaimuru, Chitradurga, bakundaga kumubaza icyamuteye kutogosha umusatsi kuva akivuka.